Суперлига билан ишимиз йўқ, бизга Dream Cup - Орзулар Кубоги керак / CHAMPIONAT.asia\n22:22Ла Лига. "Атлетик" – "Реал Мадрид" 0:0 (Матнли трансляция) 61 22:15АПЛ. “Эвертон” – “Шеффилд Юнайтед”. Асосий таркиблар 0 21:50Сурат биздан, изоҳ сиздан! 16 21:27ЛаЛига. "Барселона" - "Сельта" (матнли трансляция) 18 21:27Олич ҳозир қаерда? 3 21:00"Ўзимизнинг карикатура" нишонида ўзимизнинг Элдорадо 12 20:37Ла Лига. "Барса" ва "Атлетико"нинг асосий таркиби маълум! 10 20:29Ла Лига. "Атлетик" – "Реал Мадрид": Мигель Гутьеррес ҳамда Начо асосий таркибда! 10 20:17Бундеслига. "Майнц" – "Боруссия": Санчо, Холанд ва Ройс асосий таркибда 2 20:13РПЛ. Ўрунов жароҳатланган ўйинда "Арсенал"ни енгган "Уфа" турнирдаги ўрнини сақлаб қолди 4 20:08Про лига. "Нефтчи" "Шўртан"ни мағлуб этди (Тўлиқ шарҳ) 10 19:59АПЛ. "Шпорлар" Лондонда "бўрилар"ни таслим қилди 0 19:52Про лига. "Нефтчи" Фарғонада "Шўртан"дан устун келди 8 19:37АПЛ. "Ливерпуль" аутсайдер майдонида меҳмон бўлади (асосий таркиблар) 24 19:28Нохуш хабар! Остон Ўрунов жароҳатга йўлиқди 13\nСуперлига билан ишимиз йўқ, бизга Dream Cup - Орзулар Кубоги керак\nТеглар : ФИФАХайрулла ХолиқовОрзулар КубогиDream Cup\nХалқимизда "Орзуга айб йўқ" деган ажойиб мақол бор.\nМана охирги икки кундирки Европа футболи осмонида момақалдироқ янада қаттиқроқ гумбурлаяпти, чақмоқ тинмай чақяпти. Барчанинг оғзидан Суперлига деган тушунча тушмай қолди.\nБу ўринда икки тарафни ҳам эшитган маъқул. Мадомики Европанинг супер клублари УЕФАдан ўзлари хоҳлаган пулларни олишмаётган экан, ўз аравангни ўзингни торт қабилида иш тутишга мажбур бўлишади. Шу боис грандлар Суперлига ташкил этиш орқали миллионларни ишлаш пайига тушиб қолишди.\nАлбатта, катта клубларнинг харажатлари ҳам катта бўлади. Бу ўринда футболчиларнинг биргина маошини тўлаб беришда фақат ТВ трансляция ва клуб атрибутикалари сотувидан тушадиган маблағ камлик қилади. Албатта, у ерда клублар хусусий ва ўзлари хоҳлаган ишни қилишга ҳақли.\nЯнги тузилажак (агар ҳақиқатан тузиладиган бўлса) Суперлига Европа футболига қанчалик таъсир кўрсатади, бу ҳақда бирон гап айтиш қийин. Лекин, қачондир бошида шиддатли кўринган бу лойиҳа бир кун келиб зерикарли тус ола бошлайди ва якунда бошлаб берган клубларнинг ўзи шуни тугатиб қўя қолади деган тахмин ҳам йўқ эмас.\nЕвропанинг етакчи клублари янада кучайиш мақсадида бошқача қадам ташлашни маъқул кўришган экан, келинг шу ўринда биз ҳам орзу қилиб кўрамиз. Ўзбек халқининг 30 йиллик орзусини рўёбга чиқариш мақсадида биз ҳам янги лойиҳага қўл урамиз ва ажаб эмаски, агар ўхшаб қолган тақдирда бу лойиҳа кўпчиликка маъқул келади.\nФутболга шинаванда мухлисларимизнинг энг катта орзуси нима? Албатта, Ўзбекистон миллий терма жамоасини жаҳон чемпионатида кўриш. Бу ҳақда йиллар давомида айтиб келинади. ЖЧ саралаш баҳслари старт олиши биланоқ биз мундиалга бориш орзусида яшаймиз, лекин ҳар сафар нимадир бўлиб катта мусобақадан четда қолаверамиз.\nРеал олиб қарасак, ҳозирги шароитда 2022 йил Қатарда бўлиб ўтадиган мундиалга бориш қийин масала. ФИФА 2026 йил бўлиб ўтадиган жаҳон чемпионатида иштирокчилар сонини оширишни маълум қилган. Ҳозирда 32та жамоа қатнашаётган мусобақада 2026 йил 48та жамоа бўлади. ФИФА шу пайтгача Осиё учун 4,5та йўлланма бериб келган бўлса, 2026 йилда Осиёнинг 8 жамоаси мундиалда ўйнайди. Мана шу мусобақага ҳар ҳолда бора олсак керак.\nШу ўринда бир нарсани ҳисобга олайлик. Ҳар тўрт йилда бир марта ўтказиладиган мундиалда 32та жамоа қатнашадими ёки 48тами, барибир жуда кўпчилик томошабин бўлиб қоляпти. Чунки ФИФАга аъзо мамлакатлар орасида кучли жамоалар кўп. Масалан, 2018 йил Россияда ўтказилган жаҳон чемпионатига Италия, Голландия, Уэльс, Украина, АҚШ, Кот-Д'Ивуар, Чили, Парагвай, Эквадор, Ўзбекистон, Хитой, БАА каби жамоалар бора олмади ва шунчаки томошабин бўлиб кузатишди. Аслида бу жамоаларга ҳам халқаро турнир бўлгани маъқул эмасми?\nШундан келиб чиқиб ФИФАга жаҳон чемпионатида ўйнамайдиган қолган 32 жамоа учун Dream Cup, яъни Орзулар Кубоги тузишни таклиф қиламиз. Бу худди Осиё чемпионлар лигасига ОФК Кубоги, Европа чемпионлар лигасига Европа Лигаси ўринбосар мусобақа каби қаралганидек, Жаҳон чемпионати учун ҳам Орзулар Кубоги ўринбосар турнир бўлади. Майли энг кучлилар World Cupда ўйнасин, лекин бошқалар четда қараб қолиб кетмасин ва Dream Cupда иштирок этсин.\nБиз буни Европада клублар Суперлига ташкил қилаётганидек ўзбошимчалик билан эмас, балки ФИФАга шуни ўтказишни таклиф қиламиз. Шу орқали ФИФА ҳар тўрт йилда иккита катта мусобақани ташкил қилади ва ўйлаймизки, кўп жамоалар бундан манфаатдор бўлади. Айтайлик, жаҳон чемпионати бошланишига уч ой қолганида дастлаб Орзулар Кубоги ўтказилади, шундан кейин яна ҳамма эътибор Жаҳон чемпионатига қаратилади.\nНима учун Dream Cup?\nБунинг сабаби оддий, бу жаҳон чемпионатига чиқа олмаган, бироқ жаҳон чемпионатига чиқиш орзусида бўлган терма жамоалар учун ташкил қилинади. Масалан, Ўзбекистон мисолида олдиган бўлсак, 30 йилдан бери жаҳон чемпионатига чиқиш орзуси билан яшаяпмиз. Бунинг учун ФИФАни айблашдан йироқмиз, фақат қачондир биз ҳам халқаро миқёсдаги катта мусобақада ўйнашимиз керак-ку. Шунинг учун, майли ўз кучимиз билан мундиалга бора олмасак ҳам, лекин Орзулар Кубогида ўйнаш учун бемалол ҳаракат қилса бўлади, бунга кучимиз ҳам етади.\nМусобақа формати қандай бўлади?\nБу ерда мусобақа формати қандай бўлади деб Америка очиш шарт эмас. ФИФА шу пайтгача Жаҳон чемпионатлари саралаш босқичини қай тартибда ўтказиб келган бўлса, шундай давом этади, ФИФА ўз таркибидаги 7та конфедерацияга ЖЧ ўринларини қандай тақсимлаган бўлса, Орзулар Кубоги учун ҳам шундай тақсимлайди. Фақат бу ерда кейинги ўринлар ҳисобга олинади.\nСодда қилиб айтганда ОФК учун 4,5 йўлланма мундиалга берилган деб ҳисобласак, кейинги 4,5та йўлланма Орзулар Кубоги мусобақаси учун берилади. Бошқалар ҳам худди шу зайлда иш олиб боради. Бу қандай бўлиши янада тушунарли бўлишини ЖЧ-2018 саралаш босқичи натижаларидан келиб чиқиб қуйида янада аниқроқ тушунтириб берамиз.\n2018 йилги мундиал Россияда ўтказилди ва Россия мезбон бўлгани учун саралашда қатнашмади. ФИФА эса қолган 31 жамоани саралаш беллашувлари орқали аниқлаб олди. Бунинг учун ФИФА ОФКга 4,5, Африкага 5, Шимолий ва Марказий Америкага 3,5, Жанубий Америкага 4,5, Океанияга 0:5 ва УЕФАга 13та йўлланма ажратди.\nЖЧ учун берилган йўлланма - 4,5\nТўғридан тўғри чиққан жамоалар: Эрон, Жанубий Корея, Япония, Саудия Арабистони.\nПлей-оффда ўйнаган жамоалар: Сурия, Австралия.\n4-5 ўринлар: Ўзбекистон, БАА, Хитой, Ироқ.\nЖЧ-2018 саралаш босқичи якунларига кўра, Эрон, Жанубий Корея, Япония ва Саудия Арабистони тўғридан тўғри ЖЧ йўлланмасига эга бўлди. Ўз гуруҳларида учинчи ўринни банд этган Сурия билан Австралия ўзаро плей-оффда куч синашиб, бунда Австралиянинг қўли баланд келди. Шунга кўра, Dream Cupда кейинги 4,5та жамоа бўлади. Бу плей-оффда мағлуб бўлган Сурия ҳамда ўз гуруҳларида 4-5 ўринларни олган яна тўртта жамоа: Ўзбекистон, Хитой, БАА ва Ироқ.\nЖЧ учун берилган йўлланма - 5\nТўғридан тўғри чиққан жамоалар: Тунис, Нигерия, Марокаш, Сенегал, Миср.\nЎз гуруҳларида 2-ўринни эгаллаган жамоалар: Конго, Замбия, Кот-д'Ивуар, Буркина Фасо, Уганда.\nАфрикада ЖЧ саралаш баҳслари 5та гуруҳда ўтказиб келинади ва гуруҳ ғолиблари мундиал йўлланмасига эга бўлишади. Лекин буёқда 20та жамоа мусобақасиз қолиб кетяпти. Келинг, ўз гуруҳларида иккинчи ўринни эгаллаган жамоаларни биз Орзулар Кубогига қўямиз. Шундай бўлган тақдирда ЖЧ-2018 саралаш баҳслари якунига кўра, Конго, Замбия, Кот-д'Ивуар, Буркина Фасо ва Уганда Dream Cupда ўйнайди.\nШИМОЛИЙ ВА МАРКАЗИЙ АМЕРИКА\nЖЧ учун берилган йўлланма - 3,5\nТўғридан тўғри чиққан жамоалар: Мексика, Коста-Рика, Панама.\nПлей-офф иштирокчиси: Гондурас\nОхирги 2та ўрин: АҚШ, Тринад ва Тобаго.\nБу ерда дастлаб 3,5та йўлланма жаҳон чемпионатига берилади. Қолган йўлланмалар Орзулар Кубоги учун тақдим этилади. Аввалги саралашда Гондурас Австралияга мағлуб бўлиб, плей-оффдан ўта олмаган. Демак, ютқазиб қўйгани учун бу жамоа Dream Cupда ўйнайди. Кейинги учта жамоадан иккитаси ўринини АҚШ билан Тринидад ва Тобаго тўлдиради. Иштирокчилар сони бошқа бўлмагани боис яна битта бўш жой бошқа конфедерацияга берилиши мумкин.\nТўғридан тўғри чиққан жамоалар: Бразилия, Уругвай, Аргентина, Колумбия.\nПлей-офф иштирокчиси: Перу\nКейинги тўртта ўрин: Чили, Парагвай, Эквадор, Боливия.\nЖанубий Америкада саралашда 10та жамоа қатнашади ва дастлабки 4 жамоа тўғри ЖЧ йўлланмасига эга бўлади. Перу минтақанинг бешинчи жамоаси сифатида плей-оффда Янги Зеландияни мағлуб этиб мундиалга йўл олди. Шунда кейинги тўртта ўрин соҳиблари - Чили, Парагвай, Эквадор ва Боливия Орзулар Кубогида ўйнайди. Қўшимча яримта йўлланмани эса Венесуэлага берса бўлади.\nЖЧ учун берилган йўлланма - 0,5\nПлей-офф иштирокчиси: Янги Зеландия.\nОкеания учун фақат яримта йўлланма берилган. Агар омади келиб Янги Зеландия плей-оффдан ўтса ЖЧга боради. Мободо ютқазиб қўйса, унда Dream Cupда ўйнайди.\nЖЧ учун берилган йўлланма - 13+1 (+1 мусобақа мезбони)\nЖЧга тўғридан тўғри чиққан жамоалар (9та): Франция, Португалия, Германия, Сербия, Польша, Англия, Испания, Бельгия, Исландия.\n2-ўрин билан плей-оффда қатнашган жамоалар: Швеция, Швейцария, Шимолий Ирландия, Ирландия, Дания, Италия, Греция, Хорватия.\nПлей-оффдан ўтган жамоалар: Швейцария, Хорватия, Дания, Швеция.\nПлей-оффда йиқилган жамоалар: Шимолий Ирландия, Греция, Ирландия, Италия.\nЕвропада ЖЧ-2018 саралаш баҳслари 9та гуруҳда ўтказилди. Саралаш якунларига кўра, 9та ғолиб жамоа тўғридан тўғри ЖЧга йўл олишди. Шунингдек, ўз гуруҳларида иккинчи ўринни эгаллаган 8та жамоа плей-оффда ўйнади. Бунда албатта, энг яхши кўрсаткичга эътибор қаралади ва Словакия иккинчи ўринни олган бўлса ҳам плей-оффга чиқа олмади.\nDream Cup учун Европадан жамоалар қандай сараланади? Биринчи навбатда плей-оффдан йиқилганлар, чунки ўтганлар ЖЧга боради. Плей-оффдан йиқилган тўртта жамоа (Шимолий Ирландия, Греция, Ирландия, Италия), иккинчи ўрин билан ҳам плей-оффда қатнаша олмаган Словакия ҳамда 9та гуруҳнинг 3-ўринни олганлар орасида энг яхши кўрсаткичга эга 8 жамоа. Булар - Голландия, Шотландия, Уэльс, Босния, Украина, Черногория, Чехия, Венгрия ва агар имтиёз берилса Албания бўлади. Негаки ўтган саралашда Албания ҳам Венгрия каби 13 очко тўплаган.\nМақсад - кўпроқ жамоаларнинг ўйин амалиётига эга бўлишини таъминлаш\nDream Cup, яъни Орзулар Кубогини ташкил этиш орқали ФИФА яна бир қизиқ мусобақага асос солган бўлади. Шунда жаҳон чемпионатига чиқа олмаган жамоалар яна 4 йил армон билан яшамай, иккинчи мусобақада иштирок этишади. Мақсад эса кўпроқ жамоаларнинг халқаро ўйинларда майдонга тушишини таъминлаш бўлади.\n2026 йилдан ЖЧ иштирокчилари шундоқ ҳам 48тага етказилади, Орзулар Кубогини ўтказишдан наф бормикин деган савол туғилади. Бор, албатта. Майли, жаҳон чемпионати 48 мамлакат иштирокида ўтказиб кўрилсин, лекин биз 32 жамоа иштирокидаги иккинчи турнирга эга бўлсак, бунинг нимаси ёмон?\nАхир бошқалар фақат томошабин бўлиб қолмаслиги керак-ку, бу бошқа жамоалар учун ҳам ўйин амалиёти бўлади, ҳам мухлислар футболдан завқ олади. Айтайлик, бу мусобақани ҳар 4 йилда мундиал стартига 90 кун қолганида ўтказиб олса бўлади.\nЎзбекистон томондан келиб чиқиб айтганда, бизга ўхшаб мундиал орзусида яшаётганлар қанча. Майли, ФИФА иккинчи даражали мусобақа ташкил этсин, лекин биз шунисига ҳам рози бўламиз. ЖЧ-2018 йўлида четда қолган Италия, Голландия, Украина, Чили, Парагвай, Кот-Д'Ивуар кабилар қаторида Ўзбекистон, Хитой, БАА бўлади ва биз ҳам Dream Cupда ўйнаймиз. Ва бу мусобақада Хитой, БАА каби давлатлар миллий жамоалари ўйнар экан, ФИФА ҳомийлик борасида бош қотирмаса ҳам бўлади.\nНимаям дердик, бу ўз Ватани терма жамоасини жаҳон чемпионатида кўриш орзуси билан яшаётган оддий бир мухлиснинг таклифи эди.\nОФК кубоги. "Олтин Аср" бош мураббийи Язгули Хожагелдиев: "Биринчи турда дуранг ўйнадик, шу боис энди очко йўқотишга ҳаққимиз йўқ" 16\n“Бухоро”да мураббийлар ўзгариши ички муҳитга қанчалик таъсир қилгани, Суперлигада ўйнаб кета олмаётганининг сабаби, ПРО-Лигадаги интрига ҳақида – Даврон Исоқов билан суҳбат 7\nОФК кубоги-2021. "Олой" бош мураббийи: "Насаф" - нафақат гуруҳимиз, балки мусобақа фаворитларидан бири" 26\nВарди - Англия Кубогининг барча 13 босқичида ўйнаб, совринни қўлга киритган биринчи футболчи! 4\n20 апр 13:48:41\naytishadiku, "Uyda bir kaft un yo'q, tom boshida qo'shtandir"\n20 апр 14:58:25\nBirinchi marta xayrullo xoliqovni maqolasiga tan berdim. Zur go'oya! Qani endi fifaga yetkazish kerak tashkillashtirish kerak bu g'oyani. Qani ravshan ermatov qo'lidan keladimi yoki bu tushdagi g'oyami\nTarjimasini FIFAga yuborish kk yaxshi goya\n20 апр 14:55:34\nHa koptokni tuzuro tepadigan uyinchi yuq, jch ga nima bor\n20 апр 14:01:55\nXayrulla uygaaaa booooor.\n20 апр 15:22:50\nБу лаганбардорни фикрлари ҳам бир тийин\n20 апр 13:55:26\nBoshini o'qib, fantaziya boshlangandan keyin o'qimadim. Chala tug'ilibdi maqola.\n20 апр 14:24:33\nBu qiyin masala JCH bilan bir yilda o'tkazib bomedi chunki faqat yozda vaqt bor va bu paytda JCH boladi siz aytganday JCh dan 3 oy oldin Milliy chempionatlar eng qizigan paytga togri keladi va hechkim futbolchisin termaga yubormaydi Hullas bomagan go'ya bu\n20 апр 14:24:11\nMenda ham bir vaqtlar shunday g'oya bor edi. Lekin kuchli jamoalar bu musobaqaga yengil qaramasligi uchun jahon chempionati yo'llanmasi tikilsa, musobaqa zo'r o'tar edi. Ya'ni qit'alararo pley-off yo'qotilib va yevropadagi bitta o'rin qo'shilsa, uchta jahon chempionati yo'llanmasi bo'ladi. Bunda g'olib, finalchi va 3-o'rin egasi jahon chempionatiga chiqar edi. Bizga o'xshagan jamoalar uchun yaxshi o'yin amaliyoti bo'lar edi. Sababi Chili, AQSH, Gana, Kamerun, Uels, Avstriya, Gretsiya kabilar hatto o'rtoqlik o'yinida ham biz bilan o'ynamaydi.\n20 апр 14:14:22\n20 апр 14:13:27\nВасилий Алибабаевич фойдаланувчининг фикрига жавоб бериш\nУкимасдан коммент ёзганлар борми?\nБор толик окимадим бош огрик чалкашликлар болмаган нарсалар ёзилган\n20 апр 14:04:47\nYaxshi g'oya menga yoqdi!\n20 апр 13:53:38\nХалиги 6:1 аник хисобдаги болами?\n21 апр 16:44:34\nЧучварани хом санабсан.нимала.деб.ташаган.бу.акилли.булани.Диёрга.айт\n21 апр 04:26:34\nUndan ko'ra JCH 2022 ga chiqib 4.5 ta jamoani ichida Ozbekiston ham bor ekanligini isbotlashi kerak futbolchilarimiz\n20 апр 20:01:50\nЎзб журналистлари силарни фикрилар одамни кўнглига тегди уже ундан кўра дунёдаги катта катта лоихаларни чиройли қилиб таржима қилиб жойлелар етади. Мисол исп герм футбол тизими, бразиляни кучлилар қаторидан нимага тушиб кетятгани...


ИнтерФУТБОЛ :: Фред: «Оила аъзоларим туфайли Манчестердаман»\nФред: «Оила аъзоларим туфайли Манчестердаман»\nИюнь ойида «Манчестер Юнайтед» Донецкнинг «Шахтёр» клуби ярим ҳимоячиси Федерико Родригес де Паула Сантос ёки оддий қилиб айтганда, Фредни 52 миллион фунт стерлингга сотиб олди.\nЯқинда ушбу футболчи United We Stand нашрига интервью берди. Қуйида ана шу суҳбатни ўқишингиз мумкин.\n- Белу-Оризонтидаги болалигингиз ҳақида гапириб берсангиз.\n- Болалигим ажойиб ўтган. Оддий, камтар оиладанман. Бобом билан бувим бизга ёрдам беришарди. Ота-онам эрта саҳар ишга кетишарди. Мени эса бобом билан бувимга қолдиришарди. Кечқурун уйга олиб кетишган.\nОилани боқиш учун икковлари ҳам ишлашга мажбур эдилар. Ўсиб-улғайган жойимда дўстларим кўп бўлган. Ўша вақтларни соғинаман.\n- Қайси жамоага мухлислик қилгансиз?\n- Белу-Оризонтининг «Атлетико Минейро» клубига. Бу халқ жамоаси, фақат бир марта, 1970 йили Бразилия чемпиони бўлган. 2013 йили эса Либертадорес кубогида зафар қучиб, Жанубий Америка чемпионлигини нишонлаганмиз.\nКлубнинг икки стадиони бор - «Минейран» ва «Индепенденсия». Бу ареналарда 2014 йилги жаҳон чемпионати ўйинлари ўтказилган. Клубимизнинг асосий рақиби «Крузейро» ҳисобланади.\nБу икки жамоа тўқнаш келганда пайдо бўладиган атмосферани сўз билан таърифлаш қийин. Ҳар ҳафта отам билан ўйинларга борардим, у футболнинг катта фанати. Менинг қаҳрамонларим футболчилар эмас, оила аъзоларим бўлган. Айнан улар туфайли Манчестердаман.\nШаҳрим катталиги бўйича Бразилияда учинчи ўринда туради. Бизда мамлакатдаги энг машҳур таом - тропейрони тайёрлашади. Айниқса, стадионларда. «Минейран»даги тропейрони барчасидан яхши кўраман.\n- Нима учун «Атлетико Минейро» эмас, «Порту-Алегри»га ўтгансиз? Ахир «Порту-Алегри» унчалик кучли бўлмаган.\n- Шартномам йўқлиги туфайли клубсиз қолгандим. «Атлетико Минейро»да ўйнаш орзум эди. Афсуски, ушалмади. Роналдиньонинг акаси ташкил қилган «Порту-Алегри» клуби таклиф билан чиқди. У ерда мени нима кутаётганини билмасдим.\nБу жамоа иккита гигант - «Гремио» ва «Интернасионал» ўйнайдиган катта шаҳарнинг кичик вакилидир. Олдинлари шаҳримдан четга чиқмагандим. Онамга агар мен билан бирга борса, таклифга кўнишимни айтдим.\nУ рози бўлди ва ишидан воз кечди. Умуман олганда, онам мен учун кўп нарсадан воз кечган. Унинг ёнимдалиги менга кўп ёрдам берди. Иккинчи дивизионда яхши ўйнадим ва тез орада «Интернасионал»га ўтдим.\n- Ўз исмингизни қандай талқин қиласиз?\n- Украина сизни нимаси билан кўпроқ ҳайрон қолдирди?\n- Жуда қийналганман. Украинанинг урф-одати Бразилияникидан тубдан фарқ қилади. Лекин «Шахтёр»да 12 нафар бразилиялик тўп сурарди. Улар жамоага мослашишимда ёрдам беришган. Мураббийимиз руминиялик Луческу португал тилини биларди.\nШу боис ҳам русчани ўрганишимга ҳожат қолмаган. Футболдан ташқаридаги ҳаёт осон ўтмаган. Супермаркетга кирсам, ҳеч нима сотиб ололмасдим. Урф-одат ва иқлим мутлақо бошқача. Донецкка боргунимга қадар қорни умуман кўрмагандим.\n- Нима учун бразилиялик футболчилар Украинага кўп ташриф буюришади?\n- Орзуимиз амалга ошиши учун ёшлигимиздаёқ мамлакатни тарк этамиз. Украина биз учун трамплин вазифасини ўтайди. «Шахтёр» эса ЕЧЛда мунтазам ўйнайдиган жамоа. Боз устига, Европа футболига мослашамиз. Мана, мен ҳам «Шахтёр»да фаолият олиб борган Фернандиньо, Виллиан ва Дуглас Коста сингари Англияда ўйнаяпман.\n- «Юнайтед» қизиқиш билдираётганини эшитиб, ўзингизни қандай ҳис қилдингиз? Жамоа ҳақида нималарни билардингиз?\n- «МЮ» Англияда кўплаб совринларни ютган жаҳоннинг буюк клубларидан биридир. Моуриньо ўз жамоасида кўрмоқчилигини эшитганимда, жуда хурсанд бўлдим. Шундай буюк клубда ўйнаш истаги уйғонди. «Манчестер Юнайтед» сафида муваффақият қозониб, совринлар ютмоқчиман.\n- Бошқа жамоалардан ҳам таклифлар тушганмиди?\n- Англия ва Европанинг айрим клубларидан таклифлар олдим. Мисол учун, «Манчестер Сити» ёки «ПСЖ»га ўтишим мумкин эди. Лекин «Юнайтед»ни танладим. Бир пайтлари «Арсенал»да ўйнаган агентим Жилберту Силва билан маслаҳатлашиб, шу қарорга келдим.\nУ «Манчестер Юнайтед»нинг буюк клублигини айтди. Дўстларим ва қариндошларим билан суҳбатлашдим. Уларга «МЮ»ни танлаганимни айтганимда, қувонишди. Шунингдек, Хитой клубларидан ҳам таклифлар бўлганди.\n- Қайси чизиқда ўйнашни хуш кўрасиз?\n- Менга ҳужумкор таянч ярим ҳимоячиси сифатида ўйнаш ёқади.\n- Сизнинг позициянгизда ўйнайдиган футболчилардан энг кучлилари қайсилар?\n- Модрич, Погба. Улар ўта кучлилар. Ҳар иккиси ҳам жаҳон чемпионати финалида ўйнади.


13:45 07.11.2019 (Янгиланган 14:34 07.11.2019)\nМДҲ махсус хизматлари Афғонистонда “Ислом давлати”* гуруҳлари фаоллиги ошганлигини қайд этишди, улар МДҲга тарқалишга ҳаракат қилмоқда.\nТОШКЕНТ, 7 ноя – Sputnik. МДҲ махсус хизматлари Афғонистонда “Ислом давлати”* гуруҳлари фаоллиги ошганлигини қайд этишди, улар МДҲга тарқалишни режалаштиришган. Бу ҳақда пайшанба куни Россия ФХХ директори Александр Бортников маълум қилди.\nЧегара постига ҳужум қилганларнинг барчаси Тожикистон фуқаролари бўлган - ИИВ\n“Биз Афғонистонда ИД бўлинмалари ўсиб бораётган фаолигини қайд этамиз, улар “Вилоят Хуросон” деб номланган уюшмага бирлашган. Улар “Жамоат Ансураллох” ва “Шарқий Туркистон ислом ҳаракати” билан яқин ҳамкорликда ҳаракат қилишмоқда. Уларнинг мақсади – МДҲ ҳудудига тарқалиш (эскпансия) учун таянч нуқтасини яратиш”, - деб таъкидлади Бортников МДҲ махсус хизмат раҳбарлари кенгаши йиғилишида.\nУнинг маълумотларига кўра, бу экспансия Марказий Осиё давлат республикалари фуқароларидан бўлган жангарилар ҳисобига амалга оширилади деган тахмин мавжуд.\nБортниковнинг сўзларига кўра, террорчилар Сурия ва Ироқ ҳудудида мағлубиятга учраганликларини англаб етмоқда ва шу сабабли Яқин Шарқдан ташқарига қолган кучларини олиб чиқмоқдалар. Улар Осиё, Африка янги нотинч зоналарни яратиб, Европада “ухлаган” ячейкалар тармоғини шакллантирмоқда.\nАҚШ Украинада ўта хавфли инфекциялар сақланадиган саккизта лаборатория қуриб, фойдаланишга топширди.\nТОШКЕНТ, 27 май — Sputnik. АҚШ Украинада ўта хавфли инфекциялар сақланадиган 8 та лаборатория қурди.\nСаакашвилини Украина бош вазир ўринбосари лавозимига тайинлаш рад этилди - ОАВ\nТаъкидланишича, 2005- 2014 йиллар давомида Львов, Закарпатия, Тернопил, Винниц, Херсон, Днепропетровск ва Харков вилоятларида, шунингдек Қримда саккизта объект қурилиб, такомиллаштирилди.\nАмериканинг “Блэcк энд Витч Спешл Прожектс Корп” компанияси Пентагоннинг розилиги билан қурилиш билан шуғулланган.\n"Шартнома тартибига кўра, биологик қуроллар ишлаб чиқаришда фойдаланиш мумкин бўлган технологиялар, патогенлар ва билимларнинг тарқалишининг олдини олиш мақсадида Эпидемиология ва Гигиена илмий-тадқиқот институтида (Львов), Украина вабога қарши илмий-тадқиқот институтида (Одесса) ва Соғлиқни сақлаш вазирлиги муассасаларига ёрдам кўрсатишни назарда тутган", - деб маълум қилинди Украина Соғлиқни сақлаш вазирлигида.\nҲамкорлик 2016 йилда давом эттирилди. Тегишли ҳужжат Украинанинг Европа интеграцияси вазирлиги ва “Блэcк энд Витч Спешл Прожектс Корп” компанияси томонидан келишилган.\nУч йил ичида 1,28 миллион долларни ўзлаштириш режалаштирилди.\nЛойиҳанинг асосий мақсади Украина лабораторияларини касалликларнинг ягона онлайн мониторинг тизимига улаш эди.\nЎтган йили Россия Хавфсизлик Кенгаши котиби Николай Патрушев АҚШ дунё бўйлаб 200 дан ортиқ биологик лабораторияларни, шу жумладан Грузия, Украина ва бошқа давлатларда фойдаланишга топширганини айтди.\nРоссия томони Пентагоннинг Россия чегараларига яқин жойда био-тиббий лабораторияларини жойлаштириши хусусан Тбилиси яқинидаги Р. Лугар номли жамоат соғлиқни сақлаш илмий-тадқиқот маркази юзасидан бир неча бор ташвиш билдирган. Грузия собиқ давлат хавфсизлиги вазири Игорь Гиоргадзенинг сўзларига кўра, у ерда одамлар устидан тадқиқотлар ўтказилган бўлиши мумкин. Кейинчалик Россия Қуролли кучлари радиацион, кимёвий ва биологик мудофаа қўшинлари бошлиғи Игорь Кириллов Лугар марказидаги америкалик олимлар заҳарли кимёвий препаратни маҳаллий аҳолида синаб кўришганини айтди.\nМосквада “Америка ва Грузия ҳукумати ўта хавфли юқумли касалликларни ўрганаётган АҚШ ҳарбий бўлинмаси фаолиятининг асл йўналишини яширишга ҳаракат қилмоқда,” деб ўйлашмоқда. Грузия томони буни рад қилмоқда.


«Google» муҳандислари инсон овозидан фарқ қилмайдиган...\n28.12.2017 16:51 0 203\n«Tacotron 2» нутқ синтезатори.\n«Google» нутқ синтезаторининг ривожланган янги авлодини яратди. У «Tacotron 2» деб аталади ва нейротармоққа асосланган, деб хабар берди «NV.ua».\nБундан олдинги нутқ генерация тизимининг бир қатор камчиликлари бор эди. Масалан, «WaveNet» кескин овозларни тарқатар эди. «Tacotron» нутқ оҳангини (интонация) яхши эплар, бироқ тўлақонли «нутқ маҳсулоти»ни тақдим эта олмасди.\n«Tacotron 2» алгоритми Жонатан Шен иштирокидаги «Google» дастурчилари жамоаси томонидан тақдим этилди, у иккита нейтрон тармоғи асосида ишлайди. Нутқнинг матнли талқини махсус «Tacotron-спекторгамма»га ўтказилади, у эса ўз навбатида ритм ва урғуни тақсимлайди, сўзлар «WaveNet» аналогига генерацияланади. Бундан ташқари, нейротармоқни ўқитадиган маълумотлар тизими қўшилган.\nАудиоёзув ҳақиқатда тирик одамнинг нутқига ўхшайди. Нутқнинг тезлиги анча ишонарли, асосий узилишлар ноодатий сўзларни талаффуз қилинганида содир бўлади. Тўғри, тингловчиларнинг баъзиларини таъкидлашича, тизим айрим сўзларни «синдирмоқда».\n«Tacotron 2» ишининг намуналари билан «Google»нинг расмий саҳифасида танишиш мумкин. Ушбу технологиядан яқин кунларда компания маҳсулотларида фойдаланилади.\nЯнги алгоритмнинг асосий камчиликларидан бири нуқт оҳангини созлашнинг имконияти йўқлигидир.\nGoogle Tacotron нутқ


Саломатлик кунига туҳфалар\nЖума куни эрталабдан Кентов шаҳридаги марказий “Интимақ” майдонида шаҳар миқёсида “Саломатлик” фестивали тадбирлари бошланди.\nШаҳар шифокорлари – кардиолог, терапевт, рентген ва бошқа соҳа вакиллари шаҳарликларга фестиваль доирасида беминнат хизмат кўрсатдилар. Асосий мақсад – аҳоли ўртасида соғлом турмуш тарзини шакллантириб, тарғиб қилишдан иборат эди.\nТушдан сўнг олий тоифали шифокор Ж. Қурманбеков раҳбарлик қилаётган шаҳар марказий шифохонаси ҳовлисида вилоят ҳокими ўринбосари Е. Тасжуреков, шаҳар ҳокими А. Мақулбаев, вилоят соғликни сақлаш департаменти раҳбари М. Егизбаев, вилоятимиздаги туман ва шаҳар шифохоналари раҳбарлари иштирокида тадбир ўтди.\nЕ. Тасжуреков вилоят ҳокими Ж. Туймебаев номидан шаҳар марказий шифохонаси бош шифокори А. Ақшаловга янги «Тез ёрдам» УАЗ автомашинаси калитини тақдим этди.\nШунингдек, Японияда ишлаб чиқарилган, қиймати 270 млн. тенгелик замонавий компьютерли томография ускунаси ўрнатилган хонанинг тантанали очилиш маросими ўтди. Ҳар бир беморни 45 дақиқа давомида теран текширадиган ушбу қурилма вилоятимизнинг Сариоғоч ва Оқсувкент касалхоналарига ҳам ўрнатилган.\nЕ. Тасжуреков ушбу замонавий аппаратдан фойдаланиш тартиби билан қизиқди. Вилоят соғликни сақлаш департаменти раҳбари М. Егизбаев томография компьютери хизматидан касалхонадаги беморлар, 18 ёшгача бўлган шахслар, ногиронлар, ҳомиладор аёллар бепул фойдаланиш ҳуқуқига эга эканлигини, бошқа тоифадаги фуқаролар учун тўловли эканлигини таъкидлади.\nФахрий тиббиёт ходими, рентген соҳасида узоқ йиллар хизмат қилган И. Жумашев Кентов шаҳрига тақдим этилган совғалар учун вилоят ҳокимлигига шаҳарликлар номидан миннатдорчилик изҳор этди.\nШ. МАДАЛИЕВ, 2018-09-10, 12:13 309


Мустаҳкам Ваҳобовага памперс едирган эр 6 йилга қамалди - EFFECT.UZ\nМустаҳкам Ваҳобовага памперс едирган эр 6 йилга қамалди\n. 14:17 | 01.12.2020\nСамарқандда хотинини боласининг памперсини ейишга мажбурлаган ва бир неча йилдан буён уни таҳқирлаб келгани айтилган Ш.К.га суд ҳукми ўқилди. Бу ҳақда Олий суд ахборот хизматига таяниб, Effect.uz мухбири хабар берди.\nМаълумотга кўра, жиноят ишлари бўйича Самарқанд шаҳар суди Ш.К.ни 6 йилга озодликдан маҳрум қилиш бўйича ҳукм чиқарган. Жазони ўташ 2020 йил 24 августдан бошлаб ҳисобланади. Айбланувчига Жиноят кодексининг 103-моддаси 2-қисми (ўзини ўлдириш даражасига етказиш), 105-моддаси 2-қисми “г” банди (ўта шафқатсизлик билан баданга қасддан жароҳат етказиш) билан айблов эълон қилинди.\nЖиноят ишлари бўйича Самарқанд шаҳар судида давлат айбловчиси, прокурор хотинини памперс ейишга мажбурлаган ва уни бир неча йилдан бери таҳқирлаб келган фуқарога 8,5 йилга озодликдан маҳрум қилиш жазосини тайинлаш лозимлигини айтган эди.\n“Бу жиноятлар оиладек муқаддас масканда паст ниятлар билан амалга оширилган. Айниқса, бу зўравонлик ожизага нисбатан содир этиб келинганига алоҳида эътибор қаратишингизни сўрардим. Қолаверса, Ш.К. олдин ҳам судланиб, амнистия туфайли озодликка чиққан. Бундан ташқари унга нисбатан 22 маротаба маъмурий чора кўрилганига ҳам эътибор қаратиш керак. Айнан ушбу ҳолатлар судланувчи шахсининг кимлигини англатади”, деди давлат айбловчиси Умид Ҳакимов.\nСудланувчи Ш.К. музокара сўзида, барчадан, жумладан, турмуш ўртоғидан кечирим сўрашини билдириб, жазони ўтагандан сўнг ҳам турмуш ўртоғи билан бирга яшашини маълум қилди.\n“Мен ҳаммадан кечирим сўрайман. Уч ой давомида ҳаммасини тушуниб этдим. Мен ундай одам эмасман. Урган бўлсам ҳам рашк қилиб урдим. Мен иккита фарзандимнинг кўчада қолишини истамайман. Шунинг учун ҳам уларни ташлаб кетмоқчи эмасман”, деди судланувчи Ш.К.\nЖабрланувчи Мустаҳкам Ваҳобова эса турмуш ўртоғи Ш.К. билан бирга яшашга рози бўлмаслигини, мазкур воқеа ва жавобгарлик турмуш ўртоғи, умуман, бошқаларга ҳам сабоқ бўлиши лозимлигини маълум қилган.\nTeglar:Мустаҳкам Ваҳобова, Самарқанд\nФоторепортаж: Қашқадарёдан Тошкентга отлар карвони келмоқда. Йўлбошчи Зоир Мирзаев\nЖаҳонгир Отажоновнинг “Ўйнасин” клипи Youtube’га қайтадими?


Шимолий Вазиристонда Покистон армияси ҳужуми давом эттирмоқда\n24 январ 2021, Тошкент вақти: 08:16\nҲукумат қўшинлари ҳужуми бошланганидан бери Шимолий Вазиристонни ярим миллионга яқин аҳло тарк этгани тахмин қилинмоқда.\nПокистон армияси Шимолий Вазиристоннинг маркази ҳисобланган Мироншоҳ шаҳрини танк ва артиллерия қуролларидан ўққа тутди. Покистон ҳукумати мамлакат шимоли-ғарбидаги Толибон истеҳкомларига зарба беришда давом этмоқда.\nПокистонда чиқадиган “Dawn” газетасининг хабар қилишича, 26 июнь куни эрталаб оғир артиллерия ҳужумидан кейин пиёда қўшинлар шаҳарнинг бозор қисмида жангарилар яширинган ҳудудларни тозалаш учун юриш бошлаган.\nПокистон армияси шу ойнинг ўрталарида Карачи шаҳри аэропортига жангарилар уюштириб, ўнлаб одамни ўлдириши ортидан Толибон ва унга алоқадор жангари гуруҳларга қарши амалиёт бошлади. Карачи аэропортига ҳужум учун масъулиятни Ўзбекистон Исломий ҳаракати ўз зиммасига олди.\nИкки ҳафтадан бери давом этаётган ҳаво рейдлари оқибатида 360дан ошиқ жангари ҳалок бўлди.


Улуғ шоирнинг армони / ADOLAT ижтимоий-сиесий газетаси\nУлуғ шоирнинг армони\nМаълумки, ўзининг буюк иқтидори билан ҳамма замонларнинг тенгсиз устози бўлган Мир Алишер Навоий ҳазратлари оила қурмай, ҳаётини фақат қариндош-уруғлар дийдори, дўстлар, ижодкорлар давраси, салтанат, ижоду илм ташвишлари билан ўтказган. Ул зотнинг айрим сабабларга кўра Хоразмга бориш орзуси ҳам армон бўлиб қолган...\n1469 йилда Хуросон тахтига чиққан Ҳусайн Бойқаронинг тожу тахт учун курашга кирган пайтлари хавф-хатарга тўла давр эди. Негаки, ёш Ҳусайн 1456 йилдан бошлаб ҳукмдорликка эришиш мақсадида кураш майдонига қўшилган, аммо омадсизликлар, мағлубиятлар сабабли кўп вақтини қочқинликда, туркман чўллари ва Хоразм заминида ўтказган эди. Бу давр мобайнида Бойқаро Хоразмнинг Вазир, Урганч, Адоқ ва Тирсак шаҳарларида бўлиб, ўзига содиқ навкарлар тўплади ҳамда 31 ёшида Абу Саид вафотидан кейин Хуросон ҳукмдори даражасига эришди.\nКўп вақти Хоразмда кечган Ҳусайн Бойқаро у ердаги вазият, қишлоқ, шаҳарлар ҳолати, урушлар туфайли хонавайрон бўлган воҳа аҳлининг кайфиятидан яхшигина бохабар бўлган. Ўша вақтда Хуросонга қарашли бўлган Хоразмда тикланиш ва ободонлаштириш ишларини олиб бориш учун у ўзига содиқ, қатъиятли, ташаббускор инсонни ҳоким қилиб юбориш зарур эди.\nҲусайн Бойқаро ана шундай фазилатларга эга инсон сифатида дўсти Алишербекнинг акаси — сарой девонида хизмат қилаётган Амир Баҳлулбекни танлади. Шу тариқа исломий илмларни мукаммал билганидан шайх даражасини олган Баҳлулбек Хоразм ҳокими қилиб тайинланди.\nХондамирнинг “Макорим-ул-ахлоқ” асарида Шайх Баҳлул Алишер Навоийнинг “улуғ биродари”, яъни катта акаси — оғаси эканлиги таъкидланган. Бу тўғрида Алишербек ҳам ўзининг “Мажолис-ун-нафоис” асарида Баҳлулбекни «фақирнинг (яъни Алишер Навоийнинг) оғаси” дея ёзиб ўтган. Маълумки, манбаларда ва шоҳона фармонларда Алишер Навоий ҳам, Баҳлулбек ҳам оилавий мартаба бўлган Низомиддин дея тилга олинган. Алишер Навоий акаси Шайх Баҳлулбек тўғрисида “Мажолис-ун нафоис” асарининг бешинчи фаслида тўхталиб, жумладан, оғасининг “Султон Соҳибқирон Бойқаро давлатидин Хоразм тахтида ҳукумат қилиб, аморат девонида муҳр босганлиги”, кейинги даврларда, хусусан, 1497-98 йилларга келиб, давлат ишларидан четлашиб, гўшанишинлик — истеъфо ихтиёр этганлиги ҳақида ёзади. Шунга кўра, Шайх Баҳлулбек Бойқаро тахтга чиққан 1469 йилдан Нур Саидбек ўрнига Хоразмга ҳокимлик қила бошлаган кўринади. Баҳлулбекнинг ўғли Амир Камолиддин Султон Ҳусайн ўз даврининг таниқли шоирларидан бўлиб, Ҳотамий тахаллуси билан ижод қилган. “Мажолис-ун нафоис” асарида Алишер Навоий ўз жиянининг ғазалларидан бирини намуна сифатида келтирган:\nМаро бисёр мушкил менамояд фурқати жонон,\nВидои жони ширин хаст, душвор, эй мусулмон.\nХондамир “Макорим ул-ахлоқ” асарида Амир Камолиддин Султон Ҳусайннинг Алишер Навоий вафотига бағишлаб қитъа ёзганлигини айтиб ўтади: “олий мартабали Амир Камолиддин ул ҳазрат Алишернинг фарзанди ўрнида эдики, у мана бу қитъани айтган:\nОн мағфиратпаноҳ ки рафт аз фазои хок,\nФир равзатин муқаддастин тоба ҳолуҳу,\nЧун ёфт ин камол зи ҳайрат дар ҳаёт,\nТаърихи фавт газш “Хайрун Каморлуҳу”...\nАмир Камолиддиннинг Мир Иброҳим номли ўғли бўлиб, у Алишер Навоийга тутинган ўғил бўлган. Бу ҳақда Алишер Навоий “Мир Иброҳим Султон Ҳусайн Камолиддиннинг ўғлидир ва фақирнинг (оғасининг), яъни Шайх Баҳлулнинг набирасидур. Фақир они ўғилчадай асрабмен”, дея ёзган. Шоирнинг тутинган ўғли ҳам иқтидорли ижодкор эди.\nАлишер Навоийнинг Хоразмга ҳоким бўлган акаси Баҳлулбеккагина эмас, унинг ўғил ва набирасига ҳам тўхталиб ўтганимиз боиси шуки, улар Хоразмга бориб, маълум бир муддат яшашган. Акасининг қадимий ўлкага ҳоким бўлиши Хуросон давлатининг вазири бўлиб ишлаётган Навоий ҳазратга ҳам хушнудлик бахш этган. Зеро, улуғ шоир бу мафтункор ўлкага боришни ёшликдан орзу қилар, давлат ишлари билан ёхуд қариндошчилик ришталари сабабли орзуси ушалишига ишонарди. 1465-69 йилларда Алишербек Самарқандда таҳсил олиб, ҳаёт кечирганида, таътил пайтлари Хоразмга бормоқчи бўлган, аммо бунинг иложи топилмаган. Самарқандда илм олаётган хоразмлик талабалар билан Хоразм тўғрисида, у ерга бориш ҳақида суҳбатлашиб, Алишербек бир куни туш кўради. Хондамирнинг ёзишига кўра, тушида Навоий ҳазрат Мирзо Муҳаммад Хоразмшоҳ билан тоққа чиқибди. Хоразмшоҳ бир катта тош устига қадам қўйиб, Навоийнинг қўлидан ушлаб, унинг ўша баланд тош устига чиқишига кўмаклашибди...\nОрадан йиллар ўтади. Салтанат ишлари кўпайиб, Навоий ҳазратлари илму ижод билан шуғулланай деб, 1476 йилда амирлик лавозимидан истеъфога чиқади. Бу пайтда у акаси Баҳлулбекнинг невараси Мир Иброҳимни ўзига ўғил қилиб олади. Кейин Мир Иброҳимнинг отаси — Ҳиротдаги подшо саройида хизматда бўлган Камолиддин — Хоразмга, отаси Баҳлулбек ёнига ишга юборилади. Шундан сўнг ҳазрат Навоий Мир Иброҳимни унинг онасининг илтимосига биноан, бобоси Баҳлулбек ёнига жўнатади.\n1476-1486 йиллар орасида у ижодий ишлар билан банд бўлгани туфайли Хоразимга боришга вақт топа олмайди. Алишер Навоий бу даврда «Наводир ун-ниҳоя» девонини, беш достондан иборат «Хамса»ни яратади. Қолаверса, давлат вазифасидан истеъфо берганига қарамай, дўсти Ҳусайн Бойқаронинг илтимосига кўра, салтанатдаги ва шаҳзодалар ўртасидаги зиддиятларни бартараф этиш билан машғул бўлади. Бундан ташқари, укаси Дарвешалибек Балхга ҳоким бўлиб кетгани боис, уч ака-укага отаси ўиёсиддин Кичкинадан мерос қолган молу мулкдан хабар олиш ҳамда ўзининг Ҳиротдаги кўплаб боғу роғ, савдо расталарига қараб туриш ҳам унинг зиммасида эди. Шунингдек, Алишер Навоий Хуросоннинг кўплаб жойларида меъморий обидалар, масжид, мадрасалар қурдириш ишлари билан бандлиги туфайли ҳам Хоразмдаги акаси ҳамда жиянларининг ёнига боришга вақт тополмайди.\nШунга қарамай, Навоий ҳазрат Хоразмга алоҳида меҳр билан қарайди. Жиянлари Камолиддин, Мир Иброҳим Ҳиротга келганларида уларни хушнудлик билан кутиб олади, уларнинг Хоразмдан олиб келган совғаларини қувонч билан қабул қилади. У воҳадаги ҳаёт, урф-одатлар, маданий вазият, акаси Баҳлулбек қилаётган ишларни суриштиради, гоҳида давлат ишлари туфайли Баҳлулбек Хоразмдан Ҳиротга келганида маслаҳатлар бериб туради. Айни пайтда Баҳлулбек укаси Алишербекнинг Ҳиротда қилаётган бунёдкорлик ишларини Хоразмда ҳам амалга ошириб, кўплаб иншоотлар барпо қилдиради, сув йўллари, ёп(ариқ)лар қаздиради. Алишер Навоий эса акаси ва жиянларидан эшитганларидан таъсирланиб, асарларида Хоразм, Жайхун ҳақида фикрлар юритади:\nЗавроқ ичра ул қуёш сайр айламас – Жайхун аро,\nЁ ҳилолу меҳр аксин эл кўрар Жайхун аро...\nБундан ташқари, “Сабъаи сайёр” достонида Дилором билан боғлиқ воқеалар, унинг моҳир созанда сифатида тасвирланиши ҳамда унга тенг келадиган “устозлар устози” Хожанинг кун кўрадиган касби созандачилик бўлиши ва бу ҳунар Хоразмни етти иқлим ичида ажратиб турувчи нишон эканлиги таъкидланади:\nЧун дуо қилди деди фарзона,\nКи дей ўз кўрганимдан афсона.\nМенки тушмиш буён гузор манга,\nСанъатим анда соз чалмоқ иши,\nКимки устози қавм – шогирдим.\nХоразмликларнинг мусиқага қизиқишларини, Дилоромнинг санъаткорларга, илму ижод аҳлига эътибор бериши ҳақидаги таъсирчан воқеалар баёнида, гўё Алишербекнинг келинойиси — акаси Баҳлулбекнинг рафиқаси ҳақида сўз юритилгандек туюлади кишига. Зеро, Алишер Навоийнинг яна бир келини — укаси Дарвешалибекнинг хотини — Офоқ бегим Балхда айнан “Сабъаи сайёр” даги Дилором сингари ижоду илм аҳлининг ҳомийси эди. Бундай ишларни табиийки, Хоразмдаги келинойиси ҳам амалга ошираётганди…\nШунингдек, ҳазрат Навоийнинг “Мажолис-ун нафоис”, “Насойим-ул муҳаббат”, “Тарихи анбиё ва ҳукамо” каби асарларида Хоразм адабий муҳити, ижодкорлари ҳақида ҳам сўз юритилади. Хожа Абдул Вафоий Хоразмий, Мавлоно Ҳусайн Хоразмий, Нажмиддин Кубро, Паҳлавон Маҳмуд, Сулаймон Боқирғоний, Рабғузий, “Муҳаббатнома” муаллифи Хоразмий сингари хоразмлик ижодкорларга шоир алоҳида меҳр қўйган эди.\nАлишер Навоий “Муҳокамат ул-луғатайн” асарида Хоразмий “Муҳаббатнома”сининг олтинчи байтини мисол тариқасида келтириб ўтади:\nАлишер Навоий асарларида Хоразм шевасига, ўғуз лаҳжасига оид кўплаб сўзлар учрайдики, уларни бошқа лаҳжада сўзловчилар тушунишлари қийин. Табиийки, уларни Алишербек Хоразмда яшаган акаси, жиянларидан эшитган ва улардан асарларида фойдаланганди. Масалан: “Алоло” — сўзи шовқин-сурон маъносини билдиради. “Сабъаи сайёр” достонида мазкур сўз қуйидагича ишлатилади:\nСолур андоғ жаҳона ғавғое,\nКоинот ичра бир алолое.\n“Муфт” (мут) — сўзи Хоразм воҳасида текин ёки арзон деган маъноларни англатади. Мисол:\nДеди: бу ерда олтин анча муфт.\nМен қилурман шаҳ олтунини нуфут.\nБундан ташқари, Алишер Навоийнинг бошқа асарларида “исванд — исириқ”, ”йавған — ёғсиз”, “ири — йирик”, “ис — ҳид”, “ябан — яван — чўл”, “ялпақ — ёйиқ”, “юмруқ — мушт”, “юмуртқа — тухум”, “ёрунчқа — беда”, “кади — қовоқ”, “кадхудо – оқсоқол”, “кат — ухлайдиган оромгоҳ”, “лачак — рўмол”, “майруқ — мажруҳ, чўлоқ”, “манглай — пешона”, “муфт, мут — текин”, “муғанний — мусиқачи”, “ойилмак, айилмак — хасталикдан ёки мастликдан ўз ҳолига келиш” сингари кўплаб Хоразм шевасига оид сўзлар учрайди. Табиийки, Ҳиротда яшаётган шоир бундай Хоразм шевасига оид сўзларни Хуросонга келиб турган акаси Баҳлулбек ва унинг фарзанду невараларидан эшитганлиги аниқ.\nХондамирнинг “Макоримул ахлок” асарида ёзилишича, “Бир вақтда Султон (Ҳусайн Бойқаро) “Хоразм вилоятини обод қилиш ва унга бинолар қуриш хаёлига тушиб, бинокорлик ва деҳқончилик ишларига яхши аҳамият бериб ҳаракат қилишлари ва жойланиб туришлари учун Хуросондан уч минг хонадонни Хоразмга кўчириш ҳақида мажбурий буйруқ чиқарди”.\nТабийки, уч минг хонадонни ватанидан жудо қилиш яхши эмаслигини англаган Алишер Навоий дўсти Ҳусайнга бундай ишнинг нотўғрилиги ҳақида тўққиз бор арз қилади. Ўнинчи бор арз қилганида Бойқаро фақат минг хонадонни Хоразмга кўчиришга амр қилади. Алишер Навоий ўтроқлашган хуросонликлар Хоразмга мажбурий кўчирилганидан кўра, XII асрнинг 80-йилларида Ҳазорасп ва Хивадан Ҳиротга кўчириб келинган наққош, меъмор, ҳунармандларни ўз эллари — Хоразмга юбориш зарурлигини уқтириб, дўсти Ҳусайн Бойқародан бу ҳақда фармон чиқартириб олади.\nХуллас, Алишер Навоий Хоразмга алоҳида меҳр кўрсатиб, асарларида мафтункор ўлкани мароқ билан тасвирлайди. У Ҳиротдаги ижод, давлат ишлари, бунёдкорлик фаолияти сабабли Хоразмга боролмайди, аммо акаси, жиянлари ёнига боришни доимо орзу қилди. Афсуски, бу орзулар армон бўлиб қолди.\nУрДУ ўзбек адабиёти кафедраси\nБола ҳуқуқларини ҳимоялаш доимий эътиборимизда...\nПрезидентимиз Шавкат Мирзиёевнинг Ўзбекистон Республикаси Конституцияси қабул қилинганининг 27 йиллигига бағишланган тантанали маросимдаги маъ...\nВатан тараққиёти йўлида бир тану бир жон бўлиб ҳар...\nТан олишимиз керак, кейинги уч йилда давлатимиз раҳбарининг юксак минбарлардан ҳар бир чиқиши, ҳар бир маърузаси ўзининг мазмуни, кўламдорлиги, тан...\nҲам давр талаби, ҳам виждон амри...\nМуҳтарам Президентимиз Шавкат Мирзиёев иштирокида Ўзбекистон Республикаси Олий Мажлиси Қонунчилик палатасининг биринчи йиғилиши бўлиб ўтди. Муҳ...\nИлм-фан равнақи йўлида\nРеспубликамизда кейинги йилларда илм-фан соҳасини ривожлантиришга, илмий технологик янгиликларни яратишга, инновацион ғояларни ҳаётга татбиқ этишга...


Президент сайловини ўтказиш учун 14 та округ ташкил этилди\n29 сентябр 2021, Тошкент вақти: 07:19\nЎзбекистонда президент сайловини ўтказиш учун Қорақалпоғистон Республикаси, вилоятлар ва Тошкент шаҳрида жами 14 та сайлов округи тузилади. Бунга оид қарор Марказий сайлов комиссиясининг 9 август куни бўлиб ўтган галдаги йиғилишида қабул қилинган.\n“Сайлов округлари рўйхати, уларнинг чегаралари, сайловчилар сони ва округ сайлов комиссияларининг жойлашуви кўрсатилган ҳолда Марказий сайлов комиссияси томонидан эълон қилинади”, дейилган МСК хабарномасида.\nДушанба кунги йиғилишда оммавий ахборот воситалари вакилларини аккредитация қилиш масаласи ҳам муҳокама қилинган. Унда 500 дан зиёд ОАВ вакилларига аккредитациядан ўтказиш бўйича тегишли гувоҳномаларни бериш тўғрисида қарор қабул қилинган.


U-23 Осиё кубоги: кутилмаган ҳолатлар ва ҳаяжонли ғалаба - 12.06.2022, Sputnik Ўзбекистон\nU-23 Осиё кубоги: кутилмаган ҳолатлар ва ҳаяжонли ғалаба\nЎйин бошиданоқ дарвозабон четлатилган, бир кишига кам жамоа, қўшимча дақиқаларда ҳам ғолиб аниқланмаган ушбу ўйин узоқ вақт мухлислар хотирасида қоладиган... 12.06.2022, Sputnik Ўзбекистон\nТОШКЕНТ, 11 июн - Sputnik. U-23 Осиё кубогининг яримфиналга чиқиш учун Ўзбекистон ва Ироқ терма жамоалари орасида бўлиб ўтган ўйин сўнгги кунларда футболга бой Ўзбекистон мухлислари учун энг қизиқарли ўйинлардан бири бўлди. Ушбу матчда Ўзбекистон ҳам Ироқнинг ҳам деярли бир хил маҳорат ва ўжарлик намойиш қилишди. Ундан ташқари ўйин турли ностандарт вазиятларга ҳам бой бўлди. Дастлаб, 12 - дақиқада дарвозабон Абдувоҳид Неъматов ироқлик футболчини тирсаги билан уриб йиқитди ва ўйиндан четлатиш ҳамда пенальтига сабабчи бўлди. Шу тариқа Ироқ ҳисобни очди – 0:1.Ундан сўнг, биринчи тайм охирида Ироқликлар "қасд" олишди. Жарима майдончасида Ҳожимат Эркиновга нисбатан қўполлик ишлатилди ва 11 метрликдан гол уриш навбати Ўзбекистонга келди. Зарба Жасур Жалолиддинов берди. У ажойиб тарзда дарвозабонни бир томонга тўпни бошқа томонга жўнати ҳисобни тенглаштирди 1:1. Иккинчи гол, аниқроғи автогол ушбу ўйиннинг яна бир ностандарт вазияти бўлди. Норчаев ва Эркиновларнинг шиддатли ҳужуми рақиб дарвозаси олдида хавфли вазият яратди. Тўпни узатиш вақтида у рақиб оўйинчисининг оёғига тегиб кетди ва тўғри дарвозага равона бўлди - 2:1. Лекин 68 дақиқада Ироқ жамоаси чап қанотдан кутилмаган ҳужум уюштириб ҳисобни тенглаштиришди – 2:2.Ўйин охирига қадар ҳисоб ўзгармади ва ҳакамлар иккита 15 дақиқалик қўшимча тайм ўтказишни белгилашди. Бу ҳам иш бермаганидан сўнг жамоалар пенальтилар сериясига ўтишди. Ҳаяжонли ўтган пенальтилар сериясида Ўзбекистоннинг омади кулиб боқди. Дарвозабони Владимир Назаров битта тўпни сэйв қилган бўлса, яна бир тўп штангага тегди ва учинчиси умумман томошабинлар томон учиб кетди. Пенальтлар бўйича Ўзбекистон 3:2 ҳисобида ғалаба қозонди. Шу тариқа, Ўзбекистон U-23 жамоаси ярим финалга чиқди. Ушбу ўйин "Пахтакор" стадионида тўпланган 32 минг мухлислар учун ҳақиқий совға бўлди десак хато бўлмайди. Кутилмаган вазиятлар, жарима тўплари ва камида иккита ажойиб гол. Ундан ташқари 2 соатдан ортиқ давом этган ҳаяжонли кутиш, ўзбекистонлик мухлислар учун ижобий якунланди. Эҳтимол шу сабаб ўйиндан кейин мухлислар ҳам жамоа ҳам ўз қувончларини узоқ вақт намойиш қилшди. Навбатдаги ўйин 15 июнь куни "Бунёдкор" стадионида Жанубий Корея ёки Японияга қарши бўлиб ўтади. Уларнинг иккаласи ҳам ўта кучли жамоалар эканини ҳисобга олганда ўйин янада қизғин бўлиши кутилмоқда.\n01:33 12.06.2022 (янгиланди: 02:46 12.06.2022)\n© Ассоциация Футбола УзбекистанаU23 Кубок Азии-2022: Узбекистан - Ирак\nЎйин бошиданоқ дарвозабон четлатилган, бир кишига кам жамоа, қўшимча дақиқаларда ҳам ғолиб аниқланмаган ушбу ўйин узоқ вақт мухлислар хотирасида қоладиган бўлди.\nТОШКЕНТ, 11 июн - Sputnik. U-23 Осиё кубогининг яримфиналга чиқиш учун Ўзбекистон ва Ироқ терма жамоалари орасида бўлиб ўтган ўйин сўнгги кунларда футболга бой Ўзбекистон мухлислари учун энг қизиқарли ўйинлардан бири бўлди.\nУшбу матчда Ўзбекистон ҳам Ироқнинг ҳам деярли бир хил маҳорат ва ўжарлик намойиш қилишди. Ундан ташқари ўйин турли ностандарт вазиятларга ҳам бой бўлди.\nДастлаб, 12 - дақиқада дарвозабон Абдувоҳид Неъматов ироқлик футболчини тирсаги билан уриб йиқитди ва ўйиндан четлатиш ҳамда пенальтига сабабчи бўлди. Шу тариқа Ироқ ҳисобни очди – 0:1.\nУндан сўнг, биринчи тайм охирида Ироқликлар "қасд" олишди. Жарима майдончасида Ҳожимат Эркиновга нисбатан қўполлик ишлатилди ва 11 метрликдан гол уриш навбати Ўзбекистонга келди. Зарба Жасур Жалолиддинов берди. У ажойиб тарзда дарвозабонни бир томонга тўпни бошқа томонга жўнати ҳисобни тенглаштирди 1:1.\nИккинчи гол, аниқроғи автогол ушбу ўйиннинг яна бир ностандарт вазияти бўлди. Норчаев ва Эркиновларнинг шиддатли ҳужуми рақиб дарвозаси олдида хавфли вазият яратди. Тўпни узатиш вақтида у рақиб оўйинчисининг оёғига тегиб кетди ва тўғри дарвозага равона бўлди - 2:1.\nЛекин 68 дақиқада Ироқ жамоаси чап қанотдан кутилмаган ҳужум уюштириб ҳисобни тенглаштиришди – 2:2.\nЎйин охирига қадар ҳисоб ўзгармади ва ҳакамлар иккита 15 дақиқалик қўшимча тайм ўтказишни белгилашди. Бу ҳам иш бермаганидан сўнг жамоалар пенальтилар сериясига ўтишди.\nU23 Кубок Азии-2022: Узбекистан - Ирак\nҲаяжонли ўтган пенальтилар сериясида Ўзбекистоннинг омади кулиб боқди. Дарвозабони Владимир Назаров битта тўпни сэйв қилган бўлса, яна бир тўп штангага тегди ва учинчиси умумман томошабинлар томон учиб кетди.\nПенальтлар бўйича Ўзбекистон 3:2 ҳисобида ғалаба қозонди. Шу тариқа, Ўзбекистон U-23 жамоаси ярим финалга чиқди.\nУшбу ўйин "Пахтакор" стадионида тўпланган 32 минг мухлислар учун ҳақиқий совға бўлди десак хато бўлмайди. Кутилмаган вазиятлар, жарима тўплари ва камида иккита ажойиб гол. Ундан ташқари 2 соатдан ортиқ давом этган ҳаяжонли кутиш, ўзбекистонлик мухлислар учун ижобий якунланди.\nЭҳтимол шу сабаб ўйиндан кейин мухлислар ҳам жамоа ҳам ўз қувончларини узоқ вақт намойиш қилшди.\nНавбатдаги ўйин 15 июнь куни "Бунёдкор" стадионида Жанубий Корея ёки Японияга қарши бўлиб ўтади. Уларнинг иккаласи ҳам ўта кучли жамоалар эканини ҳисобга олганда ўйин янада қизғин бўлиши кутилмоқда.


Москвада iPhone X учун икки кун олдиндан навбатга туришмоқда - Terabayt.Uz\nМосквада iPhone X учун икки кун олдиндан навбатга туришмоқда\nApple’нинг «юбилей айфони» савдоси Москвада расман эртага – 3 ноябрдан бошланади. Аммо харидорлар кеча тундаёқ у ердаги Apple дўкони олдида навбатга тура бошлашган, деб ёзади Hi-Tech Mail.Ru.\nРоссия Федерацияси пойтахтининг Тверская кўчасида жойлашган Apple дўкони iPhone X савдосини 3 ноябрь куни, тонгги соат саккизда бошлайди. Савдо бошланишидан икки соат аввал сотувчилар харидорларга навбат рақами ёзилган махсус билагузуклар тарқатишади. Смартфонларни сотишда шу рақамлар тартибига амал қилинади.\nЛекин кеча – 1 ноябрь туниданоқ дўкон олдига навбатга туриш бошланган. Хабарга кўра, кўчада аллақачон кўплаб харидорлар тўпланишган. Икки юздан ошиқ киши галма-галдан кафега кириб исиниб олганча, навбат бузилмаслигини таъминлаб, орада назорат қилиб туришибди.\nМана, Instagram тармоғига юкланган қуйидаги видеолавҳада бунга ўзингиз гувоҳ бўлишингиз мумкин:\nЯна бир жиҳатига эътибор бериш керак: бу навбатда турганларнинг айримлари чиндан ҳам Apple ихлосмандлари бўлса, бошқалари шунчаки навбатдаги ўз ўрнини сотиш учунгина банд қилиб турибди! Хабарда айтилишича, iPhone X талабгорлари навбатидаги ўрнини сотиш учун 35 минг рублгача нарх белгилашган. iPhone X смартфонининг нархи эса Россияда 81 минг рублдан бошланади.\n#Apple #iphone X #хабарлар #янги смартфонлар


Ҳиндистонда «Тауктаэ» довули қурбонлари 40 кишига етди - zarnews.uz\nДам олиш кунларидан буён давом этаётган, мамлакатнинг ғарбий қирғоғини урган "Тауктаэ" бўрони туфайли Ҳиндистоннинг бир қатор штатларида 40 га яқин одам ҳалок бўлди.\nГужарат штати расмийлари маълумотига кўра, штатда дарахтлар қулаши ва кучли ёмғир, тошқиндан камида 13 киши қурбон бўлган.\nҚўшни Маҳараштра штати пойтахти Мумбайда камида 12 киши ҳалок бўлди, бир неча ҳудуд сув остида қолди ва кўплаб дарахт, ёритиш ва электр узатиш устунлари ағдарилди. Карнатака, Гоа ва Керала штатларида ҳам қурбонлар бор.\nҲиндистон денгиз кучлари Мумбайдан 35 денгиз милида жойлашган ва нефть қазиб олиш платформалари ишчиларини жойлаштириш учун фойдаланилган P305 баржасида бўлган одамларни қидиришни давом эттирмоқда. Қутқарув давомида ВМС кемалари ушбу баржа бортидаги 184 кишини чиқаришди, 89 кишини қидириш, Ҳиндистоннинг энг йирик давлат - ONGC нефть ва газ корпорациясига тегишли бўлган бортида 430 дан ортиқ киши бўлган иккита баржа ва бурғулаш кемаси экипажини қутқариш операцияси давом этмоқда.


«Миллион сўмлик» сомса - Hidoyat.uz\n«Миллион сўмлик» сомса\nАсосий саҳифа Мақолалар «Миллион сўмлик» сомса\nЧоп этилди Noyabr 2, 2019 «Миллион сўмлик» сомсаda fikr bildirishni o'chirish\nДўконма-дўкон юриб овқат қилолмаган хотин дастурхон ёзаётиб мақтай кетди:\n– Дадаси, “Марказ – 5”да янги сомсахона очилган экан, югуриб бориб-келдим. Нархиям қиммат эмас, тўрттаси ўн минг экан. Олинг, мазаси зўр.\nЭр зарда аралаш деди:\n– Кечагина “Марказ – 4”никини мақтаб келтирувдинг, пиёзга ботиб қолдим. Таъми ҳалиям оғзимда…\nОчлиги учун ноилож дастурхонга қўл чўзди. Хотин дадилланди.\n– Бугунгиси бошқача, тандирники, дадаси.\nОрадан уч кун ўтди. Хотин ишдан келган эрига пешвоз чиқди. «“Марказ – 6”га борайлик», деб машинага чиқиб олди.\n– Яна овқат йўқ, яна болалар онамникидами?\nЭнди эрнинг ғазаби келди. Яп-янги уловини бураётиб бетон тўсиққа уриб олди. Хотин пусибгина уйга, эр устахонага йўл олди.\nКеч кирди. Ҳориб-чарчаб, қовоғидан қор ёғиб келган эри олдига хотин иссиққина сомса қўяр экан гап бошлади:\n– Дадажониси, сиз учун олиб келдим. Қаранг, саксовул оловида пиширишган экан. Тўрттаси…\n– Тўрттаси тўрт миллион бўлди, арзонгина! Қани олинг, ош бўлсин! – деди бўғилиб эр.\nКуёв сотиш маросими (ёхуд ориятли йигитларимиз қаерда қолди?)\nСалафийлар ёхуд Ислом ниқоби остидаги динбузарлар


3501 Ўқиш режими + -\n«Ва Сулаймон подшолигида шайтонлар тиловат қилган нарсага эргашдилар. Сулаймон куфр келтиргани йўқ. Лекин шайтонлар одамларга сеҳрни ўргатиб, кофир бўлдилар. Ва Бобилда Ҳорут ва Морут номли икки фариштага тушган нарсага эргашдилар. Икковлари ҳатто: «Биз фитна- синов учунмиз, кофир бўлмагин», демасдан олдин ҳеч кимга ўргатмасдилар. Бас, икковларидан эр-хотиннинг ўртасини бузадиган нарсани ўрганишар эди. Ва улар Аллоҳнинг изнисиз бирор кишига зарар етказувчи эмасдилар. Ва икковларидан зарар келтирадиган, фойда келтирмайдиган нарсани ўрганадилар. Ва, батаҳқиқ, биладиларки, уни сотиб олган кишига охиратда насиба йўқ. Агар билсалар, ўзларини сотган нарса қандоқ ҳам ёмон!».\n(Бақара сураси, 102-оят)\nДемак, яҳудийлар Аллоҳнинг китобини худди билмагандек ортларига ирғитиб юбориб, Сулаймон алайҳиссалом подшоликлари ҳақида шайтонлар айтиб юрадиган нарсага эргашиб кетдилар. Маълумки, Аллоҳ таоло Сулаймон алайҳиссаломга ҳам Пайғамбарлик, ҳам подшоликни берган эди. Шу билан бирга, у кишига бутун ҳайвонларнинг тилини ўргатиб, жинларни хизматларида ҳозиру нозир қилиб қўйган эди. Бу илоҳий мўъжизалар у кишининг Пайғамбар эканликларини тасдиқлаш учун берилган эди. Мазкур мўъжизалар ҳақидаги оятлар бошқа жойларда келган, ўрни билан алоҳида ўрганилади. Ҳозир мавзуга алоқадор томони шулки, Аллоҳ Сулаймон алайҳиссаломга берган мазкур мўъжизаларни кўриб, одамлардан баъзилари иймонга келди, иймонлиларнинг иймонлари мустаҳкамланди. Аммо кофирлар, душманлар ва шайтонлар: «Сулаймон сеҳргар, у ўз сеҳрининг кучи билан турли ҳайвонлар ила муносабатда бўлмоқда, жинларни ишлатмоқда, деган гапларни тарқатишди. Бундай мишмишни тарқатишда яҳудийлар қавми, айниқса, жонбозлик кўрсатган эди. Шунда Аллоҳ таоло Пайғамбарларга берган мўъжизалар билан сеҳрнинг фарқини амалий суратда кўрсатиш учун Бобилга Ҳорут ва Морутни юборди. Улар хоҳлаганларга сеҳр ўргатиш билан вазифаланган эдилар. Аммо сеҳр ўргангани келганларга аввал:\nЯъни «Биз фитна учун, одамларни синаш учун юборилганмиз, сеҳрни ўрганган кофир бўлади, сен ҳам уни ўрганиб кофир бўлма», деган маънода огоҳлантиришар эди. Келган одам бу гаплардан кейин қайтиб кетса кетди, кетмаса, кофир бўлишини билиб туриб ҳам, ўрганавераман, деса, ўргатишар эди. Мана шунинг ўзидан пайғамбарлик мўъжизаси билан сеҳр ўртасидаги энг катта фарқ намоён бўлади. Пайғамбарлик мўъжизаси илоҳий неъмат бўлиб, фақат Аллоҳ томонидан берилади. Сеҳр эса ўргатувчидан ўрганса бўладиган, ёмонликка ишлатиладиган бир нарсадир. Шундай қилиб, мўъжиза нима-ю, сеҳр нима – кишиларга амалда кўрсатилган экан. Ушбу ояти карима мазкур масалани муолажа қиларкан, Сулаймон сеҳргар бўлган, деган даъвога\n«Сулаймон куфр келтиргани йўқ», деган жавоб келмокда. Шундан англашиладики, сеҳр куфрга тенглаштирилмоқда. Бу маънони «Лекин шайтонлар одамларга сеҳрни ўргатиб, кофир бўлдилар», деган жумла янада таъкидламоқда.\nҲорут ва Морутлар кимлиги тўғрисида тафсирчилар турли фикрларни айтганлар. Лекин бу фикрларнинг ҳаммаси ҳам ишончли манбага асосланмаганлигини уламоларимиз алоҳида таъкидлаганлар. Шунинг учун, оятдаги ибораларнинг таркибидан, бу икки исм эгалари фаришта бўлган, деб айтганларнинг фикри қувватлироқ чиққан. Аллоҳ таоло инсонларни хоҳлаган усулда, хоҳлаган воситалар ила синаб кўради, бунинг ҳеч ажабланадиган жойи йўқ.\n«... улар у ила Аллоҳнинг изнисиз бирор кишига зарар етказувчи эмасдилар».\nУшбу жумлада, дунёдаги ишларнинг бориши ҳақидаги исломий тасаввур ўз аксини топган. Яъни дунёда нима иш содир бўлса, барчаси Аллоҳнинг изни билан содир бўлади. Тўғри, Аллоҳ ҳар бир ишнинг юзага чиқиши учун сабабларнинг вужудга келишини шарт қилган. Аммо ўша сабаблар ҳам Аллоҳнинг изни билан таъсир қилади. Илми калом уламолари бу маънони тушунтириш учун оловни мисол қилишади. Оловни пахтага тутсанг, пахта куяди. У оловдаги куйдириш хусусияти туфайли куядими ёки ўзидаги куйишга бўлган қобилият туфайли куядими? Чунки оловда куймайдиган нарсалар ҳам бор-ку?! Хулласи калом, ҳаммаси Аллоҳнинг изни билан бўлади. Агар Аллоҳ таоло хоҳласа, оловдан куйдириш хусусиятини олиб қўяди. У Зот куйдиришга изн бермаса, олов ҳеч нарсани куйдира олмайди. Мисол учун, Иброҳим алайҳиссаломни мушриклар катта гулханга ташлаганларида, Аллоҳ таолонинг амри ила у олов Иброҳим Пайғамбарни куйдирмаган.\nОяти каримадаги «Ва улар зарар келтирадиган, фойда келтирмайдиган нарсани ўрганурлар» жумласи сеҳр фақат зарарли нарса эканини тасдиқлайди. Бу эса яҳудийларнинг сеҳрни мақтаб айтадиган гапларига раддиядир. Шу билан бирга, сеҳрни ўрганган, уни ёмонликка ишлатганларга охиратда ҳеч қандай насиба қолмайди.\nБуни уларнинг ўзлари ҳам яхши биладилар. Сеҳр тўғрисидаги ушбу ояти карима ва бошқа унга тегишли матнлар асосида уламолар узоқ тортишганлар. Ҳатто алоҳида китоб ёзганлар ҳам бор. Бу тортишувлар: «Сеҳр нима? Унинг ҳақиқати ҳақида нима деймиз? Сеҳрда нарсаларнинг табиати ўзгарадими ёки одамларнинг кўзига кўриниш ўзгариб, ўзи асл ҳолида қоладими?» мана шу масалалар устида бўлган. Аммо сеҳр ёмон нарса эканлиги, уни ўрганиш мусулмон одам учун мумкин эмаслиги ҳақида ихтилоф йўқ.\nТажриба шуни кўрсатадики, баъзи одамларда ғайриоддий хусусиятлар бўлади. Айниқса, ҳозирги кунда телепатия, магнит уйқуси, экстрасенс ва бошқа хусусиятлар ҳақида шовшувлар кўпайган. Аммо илмий асосдаги аниқ хулоса йўқ. Баъзи шахсларда бошқа кишиларга таъсир ўтказиш хусусияти борлиги аниқ. Сеҳр ҳам ўша нарсаларга ўхшаш бир ҳолат бўлиши мумкин. Ўша хусусият билан таъсир ўтказиб, эр билан хотинни ажратиб юбориш мумкиндир. Лекин бунақа ишларнинг барчаси Аллоҳнинг изни билан бўлишини унутмаслик керак.\n«Агар билсалар, ўзларини сотган нарса қандоқ ҳам ёмон!»\nҲолбуки, Бани Исроилга шайтонларнинг айтганига ишониб, сеҳргарларни улуғлаб, уларга ҳавас қилишдан бошқа яхши ишлар ҳам бор эди.\n04:00 / 09.12.2016 2961\nЯнги savollar.muslimaat.uz сайт рўйхатидан ўтиш учун йўриқнома\n04:22 / 26.05.2017 7626\nАссалому алайкум ва раҳматуллоҳи ва барокатуҳ Муҳтарама ва азиза опасингиллар Барчаларингизга маълумки, Мавлид ойи кирмасдан аввал муслималаримизни давоми...\n21:04 / 20.01.2017 1735\n02:58 / 24.11.2016 2141


“Қурвонжон Додҳоҳ” - Favvora | билим чашмасидан отилган фаввора\nАвлодлар қайғуси » Авлодлар қайғуси 3\n2016-05-23 1999 Ko'rilgan Авлодлар қайғуси 3\nЖасорат борасида аёллар ичида жонбозлик кўрсатган аёлларнинг бири-Қурвонжон Додҳоҳдир. Уни Қурмонжон Мамат қизи деб ҳам номлашган. Қурвонжон Додҳоҳ милодий 1811-йили Ўш яқинидаги Моди қишлоғида таваллуд топган. Қўқон хонлиги вазири Алимбек додҳоҳ Хасан ўғлининг рафиқаси бўлган. Беш ўғил ва икки қизнинг онаси бўлган. Алимбек додҳоҳ сарой фитнаси натижасида ўлдирилгач, эри ўрнига маълум муддат Андижон ҳокими бўлган. Кейин эса Олай воҳасига ҳоким бўлиб, Олай маликаси номи била машҳур бўлган. Чор Россиясининг мустамлакачилик зулмига қарши кўтарилган ҳалқ қўзғолонига бошчилик қилган. Бу қўзғолон милодий 1875-76 йиллар мобайнида бўлиб ўтган.\n1876-йил март ойида Туркистон генерал-губернатори Кауфман Олай воҳасига янги ҳудудларни босиб олиш ва ҳалқ қўзғолонларини шафқатсиз бостириш билан ном чиқарган генерал Скобелевни юбориб, қўзғолончилардан уч кунлик муддат ичида бўйсуниш ва ҳар бир ўтов солиқ тўлашини талаб қилган. Ерлик аҳоли босқинчиларга итоат қилмай, уларга қарши Қурвонжон додҳоҳ раҳбарлигида курашга отланганлар\nОнаси жасоратидан руҳланган ўғиллари ҳам жонбозлик кўрсатиб, мустамлакачиларга жиддий қаршилик кўрсатганлар. Қўзғолон бостирилгач Туркистон генерал-губернатори Кауфман томонидан Қурвонжон Додҳоҳ авф қилинади. Олай воҳасидаги ички бошқарувда Қурвонжон Додҳоҳ ўз мустақиллигини сақлаб қолган. Бу аёлнинг довруғи ҳатто Санкт-Петербургдаги император саройигача етиб борган.\nКатта ўғли Абдуллабек укалари ва сафдошлари билан Қашқар ва Шуғнон тарафга, кейинчалик Афғонистонга ўтиб кетади. Абдуллабек ўша йили Маккага ҳаж сафарига жўнаб, йўлда вафот этади. Кейинчалик унинг жасади Гулчага олиб келиниб, дафн этилади. Қолган ўғиллари чақирилиб Олай воҳасида янги тузилган бўлисларга бошчилик қилиш топширилади. Унинг кичик ўғли Қамчибек 1895-йили мустамлакачи маъмурлар томонидан Ўшда дорга осиб ўлдирилади. Ўлими олдидан онасига йўлиққанда “ўлимдан қўрқмай, унга тик бориши” зарурлигини тайинланган дейилади.\nБухоро амири Музаффархон Қурвонжон Додҳонинг жасур ва довюраклигидан таъсирлангани ва “додҳоҳ” унвони берганлиги ҳам маълум. Қашқардаги Еттишаҳар уйғур давлати ҳукмдори Ёқуббек ҳам Олай воҳаси билан яхши муносабатлар ўрнатган.\nИнсонни тарихда, одамлар орасида тилма-тил кўчиб юриши бежиз эмас, албатта. Қурвонжон Додҳоҳ ҳам ҳалққа етказган нафлари боис тарихда ўчмас из қолдирди. Тинчлик палласида кимдир меҳнаткашлиги, кимдир фан кашфиётчиси миқёсида ном қозониши мумкиндир. Аммо, босқинчи-мустамлакачи ғайри-динлар ёпирилиб, она тупроқни поймол қилмоқчи бўлганда ўзини қалқон қилиб тутиб бериш жуда катта “юрак”ни, мустаҳкам иймонни талаб этади.\nҚурвонжон Додҳоҳ аёл зоти бўла туриб, ватан ҳимоясига бел боғлаган, фарзандини душман қатл этганда ҳам, жасурлик билан турган она бўла олди. 1907-йили қиш фаслининг охирида бу фоний оламдан кўз юмдилар.\nВалид ибн Муғийра\nСўз ва гаплар ихтиро этиш


Хитой раҳбарияти Си Цзинпинни мамлакатнинг янги президенти этиб сайлади - BBC Uzbek - Dunyo\nХитой раҳбарияти Си Цзинпинни мамлакатнинг янги президенти этиб сайлади\nСўнгги янгиланиш 14 март 2013 - 12:17 GMT\nСи Цзинпинни Хитой матбуоти халқдан чиққан одам деб таърифлайди.\nПекинда тўпланган Хитой раҳбарияти Си Цзинпинни Хитойнинг янги президенти этиб сайлаганлар. Бу билан мамлакатда 10 йил давом этган қудрат алмашиши жараёни ниҳоясига етган.\nЖаноб Си ўтган йил ноябрида бўлиб ўтган Хитой Коммунистик партияси Бош котиблигига сайланган, шунингдек, мамлакат Марказий Ҳарбий кенгаши раиси этиб тайинланган эди.\n15 март куни Хитой Бош вазири Вен Цзябао ўрнига ҳам янги бош вазир сайланиши кутилмоқда.\nШу кунларда Хитой парламенти - Бутунхитой Миллий Халқ кенгаши йиғилиши бўлиб ўтмоқда, Пекиндаги Буюк Саройда йиғилган 3000 тача халқ вакили Хитой Халқ Республикаси Раиси лавозимига Си Цзинпин номзодини маъқуллаб овоз берганлар.\n59 ёшли жаноб Си Хитой инқилоби фахрийларидан бирининг ўғли.\nУ Хитойнинг асосий қарорларни қабул қиладиган Доимий қўмитаси аъзолигига тайинланишидан олдин Чжецзян вилояти ва Шанхайдаги партия раҳбарлиги лавозимларида фаолият юритган.\nЖаноб Си Компартия раҳбарлигига тайинланганидан кейин Хитой матбуоти уни халқдан чиққан одам сифатида намоён этиб келади, унинг ўзининг юқори лавозими имкон берадиган қулайликлардан фойдаланишни ёқтирмаслиги тилга олинади.\nСи Цзинпин мамлакатдаги ҳамма даражадаги коррупцияни таг-туби билан йўқотиш кераклигини таъкидлаб келади ва мамлакат раҳбариятининг шоҳона яшаши учун яратилган шароитлар чекланмаса, халқ ғалаёнлари келиб чиқишидан огоҳлантирган.\nУ ўзининг илк мурожаатида Хитой Коммунистик партияси олдида ҳал қилиниши лозим бўлган кўплаб мураккаб вазифалар турганлигини айтган.\nАсосий муаммолар сифатида жаноб Си айрим партия аъзоларининг коррупция ва порахўрликка аралашганлари, оддий халқдан узилиб қолганлари, расмиятчилик ва бюрократияга ортиқча урғу берилишини тилга олган.\nПекинда йиғилган халқ вакиллари эртага жума куни Бош вазир Вен Цзябао ўрнини эгаллайдиган шахс учун ҳам овоз берадилар.\nКўпчилик Хитойнинг янги бош вазири Ли Кецян бўлади, деган фикрда.


“Ливерпуль” салкам юз йиллик антирекордни такрорлади / CHAMPIONAT.asia\n10:00Карикатура: Рамос 16 йилдан сўнг "Реал"ни тарк этди 0 09:37"Лестер" Австриянинг энг яхши тўпурари билан шартнома имзолайди 2 09:13Coca-Cola Суперлига. Бугун 10-тур ўйинлари бошланади 12 08:38"Атлетико" Триппьер учун 43 млн фунт талаб қилмоқда 1 08:24Америка Кубоги-2021. Бразилия - Перу 4-0 1 08:16"Реал" "Рома"га Спинаццолани Майоралга алмашишни таклиф қилди. 1 07:52Рамос ПСЖга ўтиши мумкин 4 07:45Евро-2020. Нидерландия ишончли ҳисобдаги ғалабани тантана қилган баҳсдан ГАЛЕРЕЯ 2 07:28Эшли Янг "Астон Вилла"га қайтди 2 07:10Евро-2020. Бельгия Дания устидан иродали ғалабага эришган учрашувдан ГАЛЕРЕЯ 0 07:06Америка Кубоги. Колумбия Венесуэла билан дуранг ўйнади, Бразилия эса Перуни йирик ҳисобда таслим этди 6 07:00Евро-2020. Нидерландия - Австрия 2-0 0 06:55Евро-2020. Дания - Бельгия 1-2 0 06:50Евро-2020. Украина - Ш.Македония 2-1 0 02:36Евро-2020. 2-турдан кейин "C" гуруҳидаги ҳолат 3\n“Ливерпуль” салкам юз йиллик антирекордни такрорлади\n21 фев 07:53\nТеглар : Ливерпуль Эвертон АПЛ\nАПЛ 25-тури доирасида “Ливерпуль” ўз майдонида “Эвертон”га (0:2) имкониятни бой берди.\n“Энфилд”да кечган мерсисайд дербисида Карло Анчелотти шогирдлари муҳим ғалабани қўлга киритишди.\nOpta Spors маълумотларига кўра, “қизиллар” 1923 йилнинг декабридан буён илк марта АПЛ доирасида ўз майдонида қаторасига тўртта ўйинда мағлуб бўлишди. Қолаврса 1928/1929 йилги мавсумда “Ливерпул” амалдаги чемпион бўла туриб, ўз майдонида қаторасига тўртта баҳсга рақибга имкониятни бой берганди. Клопп шогирдлари орадан 92 йил ўтиб мазкур антирекордни ҳам такрорлашнинг “уддасидан чиқишди”. Қизиғи, айнан ушбу антирекордни (амалдаги чемпион жамоанинг ўз уйида қаторасига тўрт марта мағлуб бўлиши) сўнгги марта “Эвертон” “забт этган”.\n“Ливерпуль” ўз майдонида “Эвертон”га қадар “Бёрнли” (0:1), “Брайтон” (0:1) ва “Манчестер Сити”га (1:4) имкониятни бой берганди.\nАйни пайда қизиллар 25 учрашувдан 40 очко жамғариб, АПЛ турнир жадвалининг 6-поғонасида боришмоқда. “Эвертон” ҳам ҳамшаҳарлари билан бир хил очко жамғарган ва улардан бир ўйин кам ўтказган ҳолда 7-поғонани банд этган.\n"Эвертон" Бенитес билан музокараларни бошлади 14


Қўқонлик машҳур тадбиркор уйидан унинг хотини ва ҳайдовчиси 5 млрд. сўмдан ортиқ пулларни ўмариб кетишди\nҚўқонда машҳур бўлган тадбиркор уйидан унинг хотини ва ҳайдовчиси 5 млрд. сўмдан ортиқ пулларни ўғирлашди. Тадбиркор И.И.га нисбатан содир этилган ушбу ўғирлик жиноят ортидан Қўқонда ёғоч, шакар, ширинликлар савдоси билан шуғулланадиган тадбиркорнинг ўз хотини, З.И., унинг ҳайдовчиси О.И., хотинининг дугонаси...\nМамлакатимиз бозорларида гўшт ва бошқа бирламчи озиқ-овқат маҳсулотлари нархи қанча?\nШу кунларда мамлакатимиз марказий деҳқон бозорларида озиқ-овқат маҳсулотларининг энг нарх-навоси қандай? Энг арзон мол гўшти қанчаю, энг қиммати қанча?\nНавоийда “Ташаббус-2019” ғолиблари маълум бўлди\nНавоийда Ўзбекистон Республикаси Президенти соврини учун “Ташаббус - 2019” кўрик танловининг вилоят босқичи бўлиб ўтди.


Президент эътибори – мурувват тадбирларида » Учкудуқ туман ҳокимлиги расмий веб-сайти\nБош саҳифа / Туман ҳақида / Янгиликлар / Президент эътибори – мурувват тадбирларида\n27-05-2017, 08:00, Farrux\nОНАЛАР ЭЪЗОЗДА, ФАРЗАНДЛАР ҒАМХЎРЛИКДА!\n«Халқ билан мулоқот ва инсон манфаатлари йили» Давлат дастури ижроси доирасида халқимизга хос ишлар кўламини янада кенгайтириш, инсон манфаатларини ҳимоя қилиш мақсадида «Президент эътибори – мурувват тадбирларида» шиори остида хайрия тўйлари бўлиб ўтмоқда. Тадбирлар доирасида Учқудуқ марказидаги «Golden city» ресторанида 20 май куни 11та ижтимоий ҳимояга муҳтож оила фарзандларининг суннат тўйлари ўтказилди.\nМаросимда вилоят касаба уюшмалари ташкилотлари бирлашмаси раиси Н.Тоғаева, туман ҳокими С.Хамроев ва бошқалар Президентимиз Шавкат Мирзиёев раҳнамолигида ижтимоий ҳимояга муҳтож аҳолини моддий ва маънавий қўллаб-қувватлаш, жамиятда ўзаро ҳамжиҳатлик, бағрикенглик ва хайр-саховат муҳитини янада мустаҳкамлаш борасида кенг кўламли ишлар амалга оширилаётганлигини таъкидладилар.\nЎзбекистон Касаба уюшмалари федерацияси, туман ҳокимлиги, туман хотин-қизлар қўмитаси ва қатор ташкилотлар ҳамкорлигида ўтказилган тадбирда тўй болаларнинг ота-оналари, оила аъзолари, яқин қариндошлари, маҳалла фаоллари, меҳнат фахрийлари, кенг жамоатчилик вакиллари иштирок этди.\n-Жонажон ватанимиздаги каби меҳр-оқибат, мурувват ва саховат муҳити дунёнинг ҳеч бир юртида бўлмаса керак, - дейди «Дўстлик» маҳалласида яшовчи Гулмира Адизова.-Ўғлим Охунжон Санаев 5 ёшда. Президентимиз ташаббуси билан унинг суннат тўйи катта тантана билан нишонланди. Бундай юксак эътибор учун биз, оналар давлатимиз раҳбаридан беҳад миннатдормиз. Ана шундай иззат-икромда камолга етаётган жигаргўшамнинг келгусида Ватанимизга муносиб, халқимиз ишончини оқлайдиган мард ва юксак маънавиятли инсон бўлишига ишонаман.\nТўй болаларга туман ҳокимлиги, ҳомий ташкилотларнинг бош-оёқ сарпо, велосипед совғалари,ҳамда Халқ банки томонидан болажонлар номига очилган ҳисоб рақамига 1000000 сўмдан пул маблағлари ўтказилган жамғарма омонат дафтарчалари тантанали равишда топширилди.\nАйниқса, туманимиздаги мактабгача таълим муассасалари томонидан тайёрлаб келинган эртак қаҳрамонлари иштирокидаги қувноқ томошалар даврага байрамона файз ва шукуҳ бағишлади. Шу куни тўй болалар севимли эртак қаҳрамонлари билан биргалашиб рақсга тушдилар.\nҲа, ўтказилган хайрия-суннат тўйи 11 нафар ана шу кичкинтой ўғлонлар хотирасида яхшилик, меҳр-саховат рамзи сифатида бир умр муҳрланиб, уларни ҳамиша хайрли ишларга ундайди, албатта!\n«Қизилқум» ва «Учқудуқ» маданият уйи бадиий жамоаларининг чиқишлари даврага ўзгача файз, болалар ва уларнинг оила аъзоларига олам-олам қувонч улашди


Ёлғиз аёлнинг уйи бузиб ташланди » Новости Узбекистана сегодня: nuz.uz\nНовости Узбекистана → ЖАМОАТЧИЛИК → Ёлғиз аёлнинг уйи бузиб ташланди\n23-11-2018 14:10 1 1017 Рейтинг2 Чоп этиш\nРеспублика прокуратураси ва Андижон вилоят ҳокимлиги диққатига!\nТаҳририятимизга Андижон вилояти, Олтинкўл тумани, «Чаққон-2» маҳалла фуқаролар йиғинида яшовчи, ушбу маҳалладаги 51-сонли умумий ўрта таълим мактаби директори ¬ Нигорой Бобоназаровадан шикоят хати келди.\nУнда баён қилинишича, маҳалладошлари Ёрқинбой Ҳакимов, Иномиддин Турдиев, Шукур Мирзаев ва ¬Абдувоҳид Ҳамидовлар унинг мактаб директори лавозимида ишлашини хоҳлашмаётганлиги боис турли миш-мишлар тарқатиб, асоссиз иғволар қилиб келмоқда. Устига-устак улар директорнинг қизи Нафисахон икки нафар вояга етмаган фарзанди билан яшаб келаётган уйни ноқонуний қурилган, деб юқори органларга кетма-кет аризалар ёзавергани натижасида қизининг уй-жойи Мажбурий ижро бюроси Олтинкўл туман бўлими томонидан 2018 йил 9 август куни кечки пайт экскаватор билан бузиб ташланган.\n— Отам Адҳамжон Бобоназаров узоқ йиллар давомида Олтинкўл тумани Халқ таълими бўлимига қарашли мактабларда ўқитувчи ва директор бўлиб ишлаб келган, — дейди уй-жойи бузилган Нафисахон Бобоназарова. — Тақдир экан, отам 2012 йили тўсатдан вафот этди. Шундан сўнг онам беш нафар фарзандни, яъни бизни ҳам ота, ҳам она бўлиб вояга етказди. Яхши ниятларда опам, синглим ва мени турмушга узатди. Афсуски, менинг турмушим бузилиб, икки нафар фарзандим билан онамнинг уйига қайтиб келдим. Онам кўкрагимдан итармади. Эндиликда фарзандларинг учун ўзинг ишлашинг керак, деб уйимизга яқин бўлган мактабгача таълим муассасасидан иш топиб берди.\nҲозир боғчада кир ювувчи бўлиб ишлаяпман. Ойлик маошим 380-400 минг сўм. Аслида онам ҳам, отам ҳам ўқитувчи бўлиб ишлаганлиги сабабли 1988-1990 йилларда Олтинкўл тумани собиқ Қуйбишев номли колхознинг раҳбарлари томонидан уларга якка тартибдаги уй-жой қуриш ва томорқа ер сифатида экин экиб фойдаланиш учун ер майдони ажратиб берилган. Орадан 20 йилдан кўпроқ вақт ўтганидан сўнг онам Нигорой Бобоназарова уй-рўзғор ва фарзандларидан орттирган маблағига икки хонали уйни қуриб битказди. Икки нафар фарзандим билан уйга қайтиб келганимдан сўнг онам ҳеч кимга ота-онани боғлаб бермаган, ҳаётлигимда сен ҳам уйли-жойли бўл, деб ушбу ҳовли-жойни менга берди. Уйни ўзимнинг номимга ўтказиш учун масъул идораларга мурожаат қилиб борганимда билдимки, ўша вақтда колхозда ишлаган масъуллар ер ажратиб берилишига оид ҳужжатларни тўлиқ давлат архивига топширмаган экан.\nШу боисдан биз судга тегишли ҳужжатларни тақдим эта олмадик. Натижада Фуқаролик ишлари бўйича Андижон туманлараро судининг 2018 йил 16 январь кунги ҳал қилув қарори, Фуқаролик ишлари бўйича Андижон вилоят суди кассация инстанциясининг 2018 йил 13 апрель кунги ажримига кўра, уй-жойимиз ўзбошимчалик билан қурилган ҳисобланиб, буздириш белгиланди. Ушбу суд ҳужжатларига асосан ижро варақаси Мажбурий ижро бюроси Олтинкўл туман бўлимига ижро этиш учун юборилди.\nШундан сўнг мен Президентимизнинг 2018 йил 20 апрелдаги«Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони билан берилган имкониятлардан келиб чиқиб, Олтинкўл тумани ҳокими Бахтимурод Каримов (собиқ) номига ва Давлат хизматлари агентлиги Олтинкўл туман бўлими (2018 йил 27 июнь куни)га турар жойга эгалик ҳуқуқини эътироф этиш тўғрисидаги ариза билан мурожаат этдим. Аммо, Олтинкўл тумани ҳокими номига ёзилган аризамга ёзма жавоб умуман келмади. Давлат хизматлари агентлигидан ҳам жавоб келгани йўқ.Нима учун Кўчмас мулкка нисбатан мулк ҳуқуқини эътироф этиш ишлари бўйича Олтинкўл туман комиссияси раиси ва аъзолари шу кунгача аризани кўриб чиқиб, комиссия номидан ёзма жавоб беришмаяпти?\nУйим бузилишидан икки кун олдин кечга яқин Мажбурий ижро бюроси Олтинкўл туман бўлими бошлиқлари келиб, суднинг қарори қўлимизда турибди, унинг ижросини таъминлашимиз керак, уй-жойинг барибир бузилади, уйингдаги нарсаларингни олиб чиқиб кетмасанг, кўчага улоқтирамиз дейишди-да, уйимнинг ҳовли деворини экскаватор билан бузиб ташлашди. Бу огоҳлантириш эди. Шундан сўнг уйимни сақлаб қолиш мақсадида ариза ёзиб, масъул идораларга бориб, ижрони тўхтатиб туринглар, деб ялиниб-ёлвордим.\nПрезидентимизнинг «Фуқароларни ижтимоий қўллаб-қувватлаш бўйича қўшимча чора-тадбирлар ҳамда ўзбошимчалик билан қурилган турар-жойларга нисбатан мулк ҳуқуқини эътироф этиш бўйича бир марталик умумдавлат акциясини ўтказиш тўғрисида»ги фармони эълон қилинганини айтдим. Ҳеч ким арзи-додимга қулоқ солмади. Жорий йилнинг тўққизинчи август куни кечки пайт яна ўша Мажбурий ижро бюроси раҳбарлари ҳамда ҳокимиятнинг масъул ходимлари экскаватор билан келишди. Иккита фарзандим ва менинг дод-фарёдимга ҳам эътибор бермай, уй жиҳозларимни кўчага улоқтиришди. Шу вақтда фарзанларимнинг «Ая, бизни ҳеч кимимиз йўқми, ҳеч ким бизга ёрдам бермайдими?» деган сўзларини эшитганим оғирлик қилдими, уйимни кўз олдимда бузилишини кўтара олмадимми, бор овозим билан «ёрдам беринглар» дея қичқириб, ҳушимдан кетганман. Кўзимни очганимда шифохонада эканман. Икки-уч кундан сўнг шифохонадан чиқиб уйимга келсам, уй-жойим ўрнида бир уюм синиқ ғишт ва бетон қолдиқларини кўрдим. Уйимни сақлаб қолишга кучим етмади, ҳеч ким бизни ҳимоя қилмади. Ўзимни ночор, ҳеч кимга кераксиз сездим. Яшашга иштиёқим йўқолди... Ўзимни ўлдирмоқчи ҳам бўлдим-у, фарзандларим кўз олдимга келди...\n— Хўжайиним билан эндигина ишдан келиб тургандик, — дейдиунинг ён қўшниси Одинахон Эсонова. — Кеч тушганда, қўшни ҳовлида бақир-чақир, дод-фарёд, болаларнинг йиғиси эшитилди. Бу ҳам етмагандек, чанг-тўзон кўтарилиб, техникаларнинг овози ҳамда деворларнинг гурсиллаб йиқилаётган товушлари эшитила бошлади. Нима бўлди экан деб, кўчага югуриб чиқсам, кўча тўла одам, ҳокимият ва мажбурий ижро бюросининг раҳбар ҳамда ходимлари уйни буздиришаётган экан. Нафисахон ёнида икки нафар ёшгина фарзанди йиғлаб турарди. Нафисахон «уйимни бузманглар, мен иккита етим фарзандим билан кўчада қоламанку» деб, бор овози билан уларга тушунтиришга ҳаракат қилаётганида, бирданига ҳушидан кетиб йиқилди. Уйи бузилаётганида, аксига олиб онаси ҳам бошқа вилоятга иш билан кетган экан. Қиз бечорага бу кўргиликлар оғирлик қилдими, ўзини билмай қолди ва уни шифохонага олиб кетдик.\n— Ўзингиз ўйлаб кўринг, ҳозирги шароитда бир иморат қуриш осонми, — дейди қўшнилардан яна бири Мирзатожи Эсонов. — Нима, уларнинг уйи бировга халақит берармиди. Бузишга нима зарурат бор эди? Булар эса ўзбошимчалик билан қурилган уй-жой, деб бир лаҳзада бузиб ташлашди. Аслида, Нафисахоннинг отаси Адҳамжон Бобоназаров ушбу мактабни бунёд этилишида катта ҳисса қўшган инсон. Ўша пайтларда мактаб қурилиши учун ер ажратилган эди. Домланинг ташаббуси билан мактаб ҳашар йўли билан қуриб битказилган. Бизга ҳам мактаб ҳудудига яқин жойдан уй-жой қуриш учун ер ажратилди. Домлага ҳам беш нафар фарзанди борлигини ҳисобга олиб, ўша вақтдаги колхоз раҳбарлари шу ҳудуддан ер ажратишганди. Ўша пайт¬ларда ер ҳужжатлари деярли ҳеч кимда бўлмаган. Биз ҳам яқинда уй-жо-йимизни ҳужжатлаштирдик. Нафисахоннинг уйини нега бузишганини билмайману, аммо маҳаллада яшайдиган айрим кишилар юқори идораларга кетма-кет шикоятлар ёзишганидан хабарим бор. Мана энди нима бўлди?.. Бир бева аёлнинг уйи бузилиб, иккита фарзанди билан кўчада қолди...\n— Бу муаммодан хабарим бор, — дейди Олтинкўл тумани ҳокими ўринбосари Фахриддин Парпиев. — Ушбу муаммо олдин апеллация, кейин кассация тартибида судларда кўрилган ва суднинг қарори қабул қилинган. Ўша куни Нигорой опа менга телефон қилди. Қизимни уйини бузишаётган экан, маълум сабабга кўра, бошқа вилоятда эдим, илтимос уйни бузилишига йўл қўймай туринг, мен етиб бораман, деди. Шундан сўнг мен етиб келдим. Туман Мажбурий ижро бюросининг ходимлари оғир техникаларни олиб келиб, уйни бузишга тайёр турган экан. Шунда мен, тўхтанглар, бу бир инсоннинг уйи, ҳаттоки бирон бир жонзотнинг инини бузиш ҳам осон нарса эмас, дедим. Уйни бузмасдан туринглар десам, сиз бизнинг қонуний ҳатти-ҳаракатимиз ва хизмат вазифамизни бажаришга халақит беряпсиз, деди Мажбурий ижро бюросининг Олтинкўл туман бўлими давлат ижрочиси М. Неъматов. Мен нима дейишни билмай қолдим. Шунда Мажбурий ижро бюросининг давлат ижрочиси М.Неъматов уйни бузишга ишора берди...\nҲоким ўринбосаридан сўрадик:\n— Президентимизнинг 2018 йил 20 апрелдаги фармони билан ўзбошимчалик билан қурилган турар жойларга нисбатан мулк ҳуқуқини эътироф этиш бўйича бир марталик умумдавлат акцияси эълон қилинганидан хабарингиз бормиди?\n— Хабарим бор, аммо суднинг қарори чиқиб бўлган. Уни тўхтатиб туришга ҳокимнинг ҳам ҳаққи йўқ. Дарҳақиқат, суд қарорида Фуқаролик ишлари бўйича Андижон туманлараро суди қарорида 2018 йил январь ойининг 16 куни даъвогар ¬Олтинкўл туман прокуратураси ¬Турдиев Иномиддин Абдумажидович ва бошқаларнинг манфаатини кўзлаб жавобгар Бобоназарова ¬Нигорой Онарбоевага нисбатан «Ноқонуний қурилмаларни жавобгар ҳисобидан буздириш ҳақида»ги даъво аризаси қаноатлантирилган.\nСуд қарорида Олтинкўл туман 51-сонли умумий ўрта-таълим мактабининг стадион майдонини 1400,0 кв.метр ер майдонидаги ноқонуний қурилмалар жавобгар Бобоназарова Нигорой Онарбоевнинг ҳисобидан мажбурий тартибда буздирилиши кўрсатилган.\nҚарор 2018 йил 7 февраль куни қонуний кучга кирган.\nБироқ Нафиса Бобоназарова суд, ҳокимлик ва бошқа идораларга ёрдам сўраб ёзган аризалари сабабли уй 9 августгача бузилмай келинди. 20 апрелда эса Президентнинг бир марталик умумдавлат акцияси эълон қилинди. Суд қарорига эътироз билдириш қийин. Уй ҳужжатсиз қурилган. Аммо инсоф юзасидан қаралганда, бир оила тақдири ўйланганда, акция эълон қилингач, суд қарорини бекор қилиш мумкин эди-ку. Кишини яна бир савол ўйга толдиради: Давлатимиз раҳбари ижтимоий ёрдамга муҳтож оилаларни уй-жой билан таъминлаш учун қаттиқ қайғуриб, давлат бюджетидан катта маблағ ажратаётган, махсус акция эълон қилган бир пайтда икки фарзандли ёлғиз аёлнинг уйини бузиш тўғри бўлармикин, деб нега ўйлаб кўрилмади?!\nДаъвогар туман прокурори эканлиги ҳам савол уйғотади. У кимнинг ҳуқуқини ҳимоя этаяпти? Инсон манфаати биринчи ўринда туриши керак эмасми? Бир қаватли мактабга 2 гектар ер камлик қилаётганмиди? Ваҳоланки, гувоҳлар айтаяпти, улар билан бирга мактабнинг собиқ директори — Нафисанинг отасига ҳам шу ҳудуддан ер ажратилган экан. Ҳокимнинг битта ёрдами — бева аёл икки нафар фарзанди билан уйсиз кўчада қолмасин, деб ҳокимиятга қарашли бўш турган бир бинони эгалик ҳуқуқисиз, вақтинча яшаш учун қарор чиқариб берибди.\nЎша уйни бориб кўрдик. Уйнинг эшик ва дераза ромлари яроқсиз, деворлари таъмирга муҳтож. Электр-энергия, иссиқ ва совуқ сув, газ қувурлари йўқ. Уйнинг пол қисми бетондан. Иситиш тизими ҳақида гапирмаса ҳам бўлади. Бир сўз билан айтганда, уйни яшашга тайёрлаш учун анча-мунча маблағ, бир-икки ой вақт кетади. Бу уй номига берилганини англаш қийин эмас, бунинг устига вақтинчалик яшаш учун бериляпти.\n— Бузилган уйимизни аввал ҳужжатсиз қурилган, дейишди. Кейин мактаб ҳудудида қурилган, дейишди, — дейди Нигорой Бобоназарова. — Бизнинг уй билан ёнма-ён яна 3 та уй қурилган. Уларда ҳам кадастр йўқ эди. Нега айнан бизнинг уй буздирилди? Хаёлимга фақат бир фикр келади: Туман ҳокимиятида бўлган йиғилишда ваколати каттароқ бир раҳбарга оғирроқ гапирган эдим. Шу гапим бошимга бало бўлдимикан?..\nҲоким томонидан эгалик ҳуқуқисиз, вақтинчалик яшашга берилган уй аҳволи.\nОпа ўз ҳасрати ва ичи тўла дардини ҳикоя қилар экан, кўз ёшлари бир сония ҳам тинмасди...\nОпанинг устидан тўхтовсиз шикоятлар ёзаётган қариялар билан ҳам учрашдик. «Ноқонуний қурилган ¬уйини буздирдик. Энди уни директорликдан ҳам бўшаттиришимиз керак», дея очиқ айтишди. Назаримизда уларни кимдир қўллаб тургандек туюлди.\nУшбу мақолани ёзаётганимизда мактабнинг бир ўқитувчиси хабар берди. Нигорой Бобоназаровани бошқа мактабга директор қилиб ўтказишибди. Демак, аризабозлар ниятига етибди. Янада ажабланарлиси вилоят халқ таълими бошқармаси ва туман халқ таълими бўлимидан масъул ходимлар келиб, 51-сонли умумий ўрта таълим мактабида директор ўринбосари лавозимида ишлаб келаётган Қаноатхон Тўйчиева директор этиб тайинланаётганда аризачилар Ёрқинбой Ҳакимов, Шукур ¬Мирзаев, Абдувоҳид Ҳамидовлар мактабда пайдо бўлишибди. «Бу аёл ¬Нигорой ¬Бобоназарованинг ўринбосари бўлиб ишлаган, бизга бундай директор керак эмас», деб жанжал қилишибди.\nШу ерда ҳақли савол туғилади: шикоят ёзишни одат қилиб олган бу қариялар нега мактаб ишига аралашяпти? Уларда бундай ваколат йўқ-ку. Эҳтимол уларнинг кимгадир шахсий хусумати бордир? Унда шахсий масаласини ўзаро ҳал қилиш керак эмасми? Нега улар давлат идоралари ишига асоссиз аралашиб, ўз шахсий талабларини қўйишмоқда? Нима, мактаб тақдири, бу даргоҳда ўқиётган юзлаб болалар тақдирига улар хўжайинми? Улар ким ўзи? Айримларининг шахси, ахлоқи ҳақида хунук гаплар ҳам эшитдик. Ҳуқуқ-тартибот идораларидан керакли маълумотларни олгач, бу масалага алоҳида қайтмоқчимиз.\nҲозирча эса бизни бир ёлғиз она ва унинг икки нафар фарзандининг тақдири ташвишга соляпти. Андижон вилоят ҳокимлиги, вилоят прокуратураси бу масалага холис ва принципиал ёндашади, деб умид қиламиз.\nАввалом бор шу карорни чикарган судьянинг виждони йук. кушнинг ини бузилса канчалар куйинамиз. Ахир бу инсоннинг инини бузишга карор чикарди. Юртбошимиз халкни рози килишимиз керак деб хар куни брнг урадилар. Халк учун куйиб пишадилар. Нимага айрим кресло эгалари юртбошимизни куллаб кувватлашдан узларини олиб кочишади. Нима сабабдан? Хоким, судья, прокурор етим болаларни бошини силаса бир кун келиб ажрини куришар. Лекин бу фашистларнинг иши. Энди юкоридаги карияларга келсак, уларнинг дуода булиб , ибодатдан бушамайдиган вакти. Эркаклар аелнинг устидан шикоят езиб, кучама -куча юришлари бизнинг узбек халкига, айникса эркакларига ярашмаган холатдир. Кадимда боболаримиз эшик олдида турган буш челакларни тулдириб, бу уйнинг эгаси ким эканлигини танимаса хам савоб ишлар килишган. Бу билан улар узининг узбеклигини, аелларини кадрловчи халк эканлигини курсатишган. Эссиз хозирги чолларга узбек деган миллат номини кутариб юришлари, хайф уларга!


Унда 20 дан зиёд вазирлик ва идоралар раҳбарлари мурожаатчилар билан юзма-юз гаплашиб, ҳар бир масала ҳудудий масъуллар билан бирга муҳокама қилинди.\nБекобод шаҳрида яшовчи Баҳром Абдуҳамидов фуқаролиги бўлмаган.\nУнинг шу масалада ички ишлар вазирлиги масъулларига қилган мурожаати ижобий ҳал этилди. Унга фуқаролик паспорти топширилди.\nБўка туманидаги "Истиқлол" маҳалласидаги 48-сонли умумтаълим мактаби биноси қамрови 180 ўринга мўлжалланган. Бироқ айни вақтда у ерда 307 нафар ўқувчи таълим олади. Депутат Дилфуза Раҳмонованинг саъй-ҳаракати, қилган мурожаатлари шу ерда ечим топди. Энди бино етишмаслиги сабаб ҳудуддаги ҚВП биносида таҳсил олаётган ўқувчилар учун хушхабар бор. Халқ таълими вазирлиги масъулларининг айтишича, қўшимча бино 2023 йил давлат дастури асосида қурилади.\n“Жағалбайли” маҳалласида истиқомат қилувчи Бахтиёр Сойипов оммавий қабулда хонадонига интернет тармоғи улаб беришни сўради. Шу куннинг ўзида соҳа ходимлари томонидан маҳалланинг "Ёшлик" кўчасидаги 216 та хонадонга интернет тармоғи тортилди. Ўзбекистон Оила ва хотин-қизлар давлат қўмитаси томонидан ҳам аёлларга дахлдор қатор масалалар кўриб чиқилди.\nМасалан бўкалик Шаҳноза Алманова 20 йил ўқитувчи бўлиб ишлаган. Бироқ маълумоти ўрта-махсус бўлгани боис Халқ таълими бўлими томонидан огоҳлантириш олган эди. Унга олий таълимга ўқишга кириш учун тавсия бериладиган бўлди. Шунингдек, Соғлиқни сақлаш вазирлиги масъуллари томонидан 20 дан ортиқ муаммолар ҳал этилди. Бўкалик 2- гуруҳ ногирони Зулхумор Абдувалиева юрак хасталиги билан оғриб келади.\nУ энди Тошкент тиббиёт академиясида имтиёзли равишда жарроҳлик амалиётини ўтказади. Ёки бўкалик Иброҳим Тожибоевнинг онкологик диспансерда даволаниш бўйича мурожаати ижобий ҳал этилди. Бекободлик Муяссар Абдусатторова "Аёллар дафтари" да рўйхатда туради. Оилавий шароитининг оғирлиги сабабли уй таъмири юзасидан масъулларга юзланди.\nТез орада муаммо ечим топиши масъуллар зиммасига юклатилди. Бош прокуратурага Бекобод шаҳар "Булоқ-ариқ" маҳалласида яшовчи ногиронлиги бўлган шахс Ҳалима Жўраева уй-жойга муҳтожлигини билдирди. Шу жойнинг ўзида Ҳалимани ўзи яшаётган ҳудуддан бир хонали хонадон ажратилиши маълум қилинди.


Ассанж соғлиғи ёмонлашгани сабабли турма шифохонасига ўтказилди\n07:30 / 30.05.2019\nФото: Henry Nicholls /\tReuters\nWikiLeaks асосчиси Жулиан Ассанж Британиядаги Белмарш турмасининг тиббий бўлимига жойлаштирилди. WikiLeaks унинг соғлиғи юзасидан жиддий хавотир билдирган.\nТаъкидланишича, Ассанжнинг саломатлиги у Эквадор элчихонасида “инсоннинг асосий ҳуқуқларига тўғри келмайдиган” шароитларда 7 йил ўтказганидан кейин анча ёмонлашган. Ассанжнинг адвокати Пер Самуэльсоннинг айтишича, WikiLeaks асосчисининг соғлиғи ўтган жума куни шундай аҳволда бўлганки, у билан нормал суҳбат олиб боришнинг иложи бўлмаган.\n“Белмаршдаги 7 ҳафтадан кейин унинг соғлиғи ёмонлашишда давом этган, у жуда ориқлаб кетган. Турма раҳбариятининг уни тиббий бўлимга жойлаштириш қарори бундан даракдир”, деб қўшимча қилинган WikiLeaks’да.\nАссанжнинг экстрадицияси бўйича навбатдаги суд йиғилиши 30 май куни Лондоннинг Вестминстер округи судида бўлиб ўтади. Журналистнинг экстрадицияси бўйича жараён 2 май куни бошланган. Ҳозир британ суди АҚШдан унинг экстрадиция қилинишига рухсат берувчи ҳужжатлар тақдим қилинишини кутмоқда.


Тошкент чорраҳаларида радарлар тармоғи қачон кенгаяди? - Zamin.uz\n18:00 / 22 февраля 2020\nФото: Kun.uz / Олим Саидов - ИИВ ЙҲХББ бошлиғи, полковник\n- 2017 йил мартидан Тошкент шаҳрининг 100дан ортиқ чорраҳаларида камералар ўрнатилган ва қоидабузарликларни қайд эта бошлаган эди. Бугунги кунда, бу ишлар давом этаётгани, тўхтаб қолганини кузатаяпмиз. Бу лойиҳа бекор қилиндими ёки давом эттириладими? Давом эттириш режалаштирилаётган бўлса, қачон бошланади?\n- Хабарингиз бор, пойтахтимизнинг 115та чорраҳасида видеокузатув мосламалари ўрнатилган. Улар ҳозир ҳам ишлаб турибди. Лекин, «Хавфсиз шаҳар» концепцияси асосида АКТ вазирлиги билан уларни модернизация қилиш кўзда тутилган. Ҳар чоршанба куни ишчи гуруҳнинг йиғилиш бўлиб ўтади. Сармоявий дастурлар бор, уларнинг устида иш олиб бориляпти.\nАввалги видеокузатув камералари AJT компанияси томонидан ўрнатилган. Ҳозирда, сертификатлаш, молиявий жиҳатдан айрим масалалар бор. Қолаверса, ҳозирда, муқобил равишда 3-4та фирмалар танлаб олинди. Улар орасида Nik Vision, Huawei, ABsoft деган компаниялар бор. Қайбирининг таклифи мақбул топилса, ўша компания камералари ва ахборот-коммуникация ечимлари ўрнатилади.\nAJT компанияси камералари фақат бир йўналишда, ўз қаторини қайд қилган бўлса, консолларга ўрнатилувчи ҳозирги замонавий камералар биттаси бирданига 4та қаторни, яъни ўзи турган ва қарама-қарши йўлакни қайд эта олади. Atlas деган компания ҳам бор, ҳар бир даъвогар компания ўз маҳсулотини ва таклифини маълум бир чорраҳаларга ўрнатади, улар синаб кўрилади. Давлат комиссияси қайбирини маъқул кўрса, ўша компания маҳсулотлари ўрнатилади.


23 октябр 2018, Тошкент вақти: 21:29\nХоразмнинг Гурлан туманида Мансурбек Матжонов оиласида бирваракайига туғилган уч ўғилга Шавкат, Миромон ва Мирзиё деб исм қўйилди.\nЭгизакларнинг бобоси Баҳодир ака Озодликка эгизакларнинг аҳволи яхши экани, ҳокимиятдан улар парвариши учун ёрдам кутаётганини айтди.\nБаҳодир акага кўра, ўғли Мансурбек ва келини Ойшажонларнинг икки ёшли Суннатилло исмли ўғли ҳам бўлиб, энди эр-хотин биратўла тўрт ўғилнинг ота-онасига айланишди.\n- Ўтган ҳафта ҳоким бува Қаҳрамон Эгамберганович (Гурлан тумани ҳокими) туман касалхонаси главврачи билан келиб кетишди, табриклаб. Унда ҳам президент порталига ёзганимиздан кейин келишди. Ёрдам беришса бўларди. Чунки учта чиқалоққа қарашни ўзи бўлмайди, - деди Баҳодир ака.\nХоразмда туғилган эгизакларга Ўзбекистоннинг ҳозирги президенти Шавкат Мирзиёев шарафига исм қўйилиши илк ҳолат эмас.\nБундан аввал шу йилнинг апрел ойида Бухорода Жамшид Шодиев бирваракайига туғилган уч ўғлига Шавкат, Миромон ва Мирзиё деб исм қўйган эди.\nЎзбекистонда Ислом Каримов президент бўлган даврларда эса янги туғилган эгизакларга Ислом, Карим, Абдуғани исмларини қўйиш урф бўлганди.\nУч йил аввал Андижондаги оилалардан бирида туғилган 3 эгизак ўғилларга Ўзбекистоннинг ўша пайтдаги президенти шарафига Ислом, Абдуғани ва Каримжон деб исм берилган эди.\nЎшанда дунёга келган чақалоқларга Тошкентнинг Бектемир тумани ҳокимлиги тўртта бешик, коляскалар совға қилганди. Ҳозир Ҳайдаровлар оиласидаги Ҳасан, Ҳусан, Ислом ва Каримлар тўрт ёшда, боғчага боради.\nХоразмлик Мансурбек ва Ойшажонлар ҳам Шавкат Мирзиёев қабулхонасига ёрдам сўраб мурожаат қилганлар, лекин ҳозирча жавоб олмаганлар.\nФарғонада "заказ" эгизаклар туғилди


Махсус брифинг давомида Меҳнат вазирлиги бир гуруҳ журналистларни тақдирлади\n09:42 / 01.07.2016\n2016 йил 30 июнь куни Ўзбекистон Республикаси Меҳнат вазирлиги ҳузуридаги Ташқи меҳнат миграцияси масалари агентлиги томонидан “2016 йил январь-май ойларида аҳолини хорижда иш билан таъминлаш, уларнинг меҳнати ва меҳнат муҳофазасини таъминлаш ҳамда бошқа масалалар юзасидан Ташқи меҳнат миграцияси масалалари агентлиги томонидан амалга оширилган ишлар” мавзусида брифинг ўтказилди. Унда Агентлик раҳбари Улуғбек Назаров, ташкилотнинг мутасаддилари ва ОАВ ходимлари иштирок этишди.\nКириш сўзида ТМММА раҳбари У.Назаров Ўзбекистон Республикасининг мустақиллигига чорак аср тўлиши қалбларимизга улкан қувонч бахш этишини, республикамизнинг мустақил давлат сифатида жаҳон ҳамжамиятининг тенг ҳуқуқли аъзосига айланиши, ҳуқуқий демократик давлат ва эркин фуқаролик жамиятини қуриш сари дадил одимлари улкан ижтимоий-тарихий жараён эканини таъкидлади.\nМаълумки, мамлакатимизда изчил тарзда давом этаётган ислоҳотларнинг муҳим таркибий қисми фуқароларнинг меҳнат қилишга бўлган конституциявий ҳуқуқларини амалга ошириш ҳисобланади. Мамлакатимизда ушбу долзарб масалага дастурий ёндашув жорий этилган бўлиб, аниқ манзилли чора-тадбирлар амалга ошириб келинмоқда. Биламизки, ҳукуматимиз белгилаган дастур бўйича бу йил 992,7 минг нафар иш ўрни ташкил этиш режалаштирилган.\nФуқароларимизнинг конституциявий ҳуқуқи бўлган меҳнат ҳуқуқини рўёбга чиқаришнинг яна бир муҳим йўналиши – ташқи меҳнат миграцияси соҳасидир. Ўзбекистон Ҳукумати қарорларига кўра Ўзбекистон фуқароларини чет элларда меҳнат фаолиятини амалга ошириш ҳамда чет эллик фуқароларни Ўзбекистон Республикасида меҳнат фаолиятини амалга ошириш учун жараёнининг ташкилий-ҳуқуқий таъминотини Ташқи меҳнат миграцияси масалалари агентлиги амалга оширади.\nҚонуний асосда меҳнат қилиш чет элда ишловчилар ҳуқуқларини кафолатлашнинг муҳим шартидир.\nЮқорида қайд этилган қарор ижроси доирасида амалга оширилаётган меҳнат миграцияси йўналишларидан иккитасини шартли равишда кўрсатиб ўтиш мумкин. Биринчиси — бу агентлик томонидан берилган рухсатнома бўйича хусусий меҳнат шартномаси асосида фуқароларнинг хорижга чиқиши ҳисобланади. Бугун дунёнинг ўттизга яқин мамлакатида фуқароларимиз шу тариқа меҳнат қилмоқдалар. Сўнгги икки йил давомида Чехия, Туркия, Швейцария, Франция, БАА, Ҳиндистон ва бошқа мамлакатларда ишлаш учун шундай рухсатномалар берилган.\nТашқи меҳнат миграциясининг иккинчи йўналиши – давлатлараро, ҳукуматлараро келишувлар, битимлар орқали ташкилий меҳнат фаолиятини уюштиришдир. 2006 йил Ўзбекистон Республикаси Меҳнат вазирлиги ҳамда Корея Республикаси Меҳнат вазирлиги ўртасида Жанубий Кореяга бандиликка рухсат бериш тизими бўйича ишчи юбориш тўғрисида Меморандум имзоланган бўлиб, мазкур Меморандум ҳар икки йилда узайтирилиб келинмоқда. Ушбу Меморандум доирасида 2007-2016-йиллар давомида корейс тили тестлари ташкиллаштирилиб, улардан муваффаққиятли ўтган 25543 юртдошимиз Корея Республикасида ишга жойлаштирилдилар. Айни пайтда бу мамлакатда 16885 Ўзбекистон фуқароси меҳнат қилмоқда.\nҲозирги кунда ҳамкорликни кенгайтириш мақсадида бир неча йўналишда иш олиб борилмоқда. Хусусан, Япония билан 2012 йил 28 майда Ўзбекистон Республикаси Меҳнат вазирлиги ҳамда Япониянинг таълим соҳасидаги ҳамкорлик бўйича халқаро ташкилоти (JITCO) ўртасида ўзаро Англашув меморандуми имзоланган. Бугунги кунга қадар япониялик шериклар билан бир қатор учрашув ва музокаралар ўтказилди, тегишли битимлар имзоланди. Шу кунларда махсус марказ ташкил қилиш режалаштирилган, шунингдек, Ўзбекистон — Япония ахборот маркази ишга туширилмоқда.\nШунингдек, миграция соҳасида чет эл мамлакатлари билан алоқаларни мустаҳкамлаш мақсадида Россия, Чехия, Польша, Ўмон Султонлиги ва бошқа давлатлар билан ҳамкорлик ўрнатилмоқда. Дунё давлатлари билан миграция соҳасидаги ҳамкорликни ривожлантириш учун Ҳалқаро Миграция Ташкилоти, “Прага жараёни” ҳамда “Будапешт жараёни” халқаро тузилмалари билан ҳамкорлик йўлга қўйилган.\nЎзбекистон Республикаси глобаллашув даврида жаҳон ҳамжамиятига интеграциялашуви баробарида миграция жараёнлари кучайиши табиийдир. Юртимизнинг исқтисодий ўсишлари, беқиёс ютуқларимиз дунёнинг назарини бизга қаратмоқда. Бошқа мамлакатларнинг мутахассислари ҳам Ўзбекистонга ишга келмоқдалар. Масалан, 2015 йил давомида меҳнат фаолиятини олиб бориш учун жалб қилинган чет эл фуқароларига меҳнат фаолияти ҳуқуқи тасдиқномасини, уларни жалб қилаётган корхоналарга хорижий ишчи кучини жалб қилиш ва ундан фойдаланиш рухсатномасини бериш бўйича корхонанинг тегишли рухсатнома ва тасдиқнома олиши бўйича 7813 аризалари кўриб чиқилди. Хорижий ишчи кучини жалб қилаётган 1469 та корхона (иш берувчи)га хорижий ишчи кучини жалб қилиш ва ундан фойдаланиш рухсатномалари ҳамда 6344 нафар хорижий фуқароларга меҳнат фаолияти ҳуқуқи тасдиқномалари расмийлаштирилди. 2016 йил январь - май ойлари давомида меҳнат фаолиятини олиб бориш учун жалб қилинган чет эл фуқароларига меҳнат фаолияти ҳуқуқи тасдиқномасини, уларни жалб қилаётган корхоналарга хорижий ишчи кучини жалб қилиш ва ундан фойдаланиш рухсатномасини бериш бўйича махсус комиссиянинг Агентликда бўлиб ўтган 22 та йиғилишида корхоналарнинг тегишли рухсатнома ва тасдиқнома олиши бўйича 3801 аризалари кўриб чиқилди. Хорижий ишчи кучини жалб қилаётган 669 та корхона (иш берувчи)га хорижий ишчи кучини жалб қилиш ва ундан фойдаланиш рухсатномалари ҳамда 3152 нафар хорижий фуқароларга меҳнат фаолияти ҳуқуқи тасдиқномалари расмийлаштирилди (муддати узайтирилди).\nБрифинг сўнгида Меҳнат вазирлиги фаолиятини ёритишда фаоллик кўрсатган июнь Матбуот ва ОАВ ходимлари куни муносабати билан, бир гурух журналистларга эсдалик совғалари топширилди.\nжурналистлар Меҳнат вазирлиги


Bosh sahifa » » МУЛОҲАЗА УЧУН\nайвонларнинг тилини тушунган Ҳазрати Сулаймон алайҳиссалом ҳузурларига келган киши ёлвориб: - Эй Аллоҳнинг Набийси, менга ҳайвонлар тилини ўргатинг. Мен уларни нималар ҳақида сўзлашишларини билишни истайман, - деди. - Йўқ, сен уларнинг сўзларига сабр қила олмайсан, ҳикматини тушунмайсан, дедилар. Аммо киши илтимос қилиб сўрайвергач Сулаймон алайхиссалом унга ҳайвонлар тилини ўргатдилар. Мамнун ҳолда уйига келган киши хўроз билан кўппакнинг сўзлашишига қулоқ тутди. Кучук ёнидаги хўрозга дерди: - Хўроз, дўстим, сен арпа ва буғдойга қорнинг туяди. Ер титсанг сенга емиш кўп, менинг эса қорним жуда очиб кетади. Шу овқат қолдиқларини қолдирсанг бўларди. Хўроз эса: - Сабр қил, эртага бу ерга хўжайиннинг ўлган эшагини олиб келадилар. Туйганингча гўшт ейсан. Киши бу гапларни эшитгач, шошганича эшакни олиб бозорга олиб бориб сотади. Ўз ўзигадан хурсанд бўлиб: - Яхшики ҳайвонлар тилини тушунаман, бир балодан омонда қолдим, - деган ҳаёллар билан уйга қайтди. Эртаси куни яна хўроз билан кучукнинг сўзлашувига қулоқ солди. Кучук хўрозга таъна қиларди: - Қани хўжайиннинг эшаги ўлади туйиб гўшт ейсан дегандинг? Хўроз жавоб берди: - Хўжайиннинг эшаги уни сотиб олган бечора кишининг қўлида ўлди. Хўжайин очкўзлик қилиб уни сотганди. Аммо хафа бўлма, бу сафар хўжайиннинг оти ўлади. Шунда кўп гўшт ейсан, қорнингни туйдирасан. Киши яна шошганича отини етаклаб бозорга йўл олди. Уни сотиб қайтар экан яна шу фикрлар ҳаёлидан ўтарди: "Яхшиямки ҳайвонлар тилини биламан...". эртаси куни яна мароқли сўзлашувнинг гувоҳи бўлади. Бу сафар кучук хўрозга қаттиқроқ овоз билан таъна қиларди. - Хўроз, сен мени яна алдадинг. Қани ҳўжайиннинг оти ўлади дегандинг? - Хўжайиннинг оти уни сотиб олган бечоранинг қўлида ўлди. Хафа бўлма, бу сафар ундан ҳам каттароқ зиёфат меҳмони бўламиз. Бу сўзларга кучук ишонқирамай: - Яна менга ёлғон гапираяпсан. Аммо хўроз: - Йўқ, бу галл ёлғон йўқ. Бу галгиси қатъий. Чунки, бу сафар хўжайиннинг ўзи вафот топади. Молига келиши керак бўлган бу бало энди ўзининг бошига келади. Унинг ортидан маъракалар қилиниб, ошлар пиширилади, ортганини бизга тўкишади. Бу сўзларни эшитган одам ўзини қўярга жой топа олмай қолади. Ўнгга сўлга ўзини урар экан, бу балони олдини ола олмаслигини тушунади. Шу кеча у хасталаниб тонгга қадар қазо қилади. Унинг ортидан пиширилган овқатлар дастурхонга тортилади. Қолдиқлари эса ҳайвонларга тўкилади.\nИнсонлар, молларига келган балога афсус чекиб оҳ урадилар. Афсуски, бундан ҳам мен учун бир ҳайр бордир, деб ўйламайдилар ҳам. Аллоҳнинг берган тақдирига шукр этмай, ношудлик қиладилар. Сўнгра молларига келган бало жонларига ҳам келади, аммо пушаймондикдан энди фойда йўқ...\nKo'rishlar: 54 | Qo'shilgan: GACGROUP | Baho: 0.0/0


Гулан экстрадицияси бўйича Туркия-АҚШ қўшма комиссияси тузилади\n75 яшар Фатҳуллоҳ Гулен 1999 йилдан бери АҚШда яшайди.\nВашингтон ҳукумати Америкада яшовчи Фатҳуллоҳ Гуланни Туркияга экстрадиция қилиш масаласида қўшма комиссия тузиш таклифини ўртага ташлади.\nБу ҳақда маълум қилган Туркия Ташқи ишлар вазири Мевлут Чавушўғли Анқара бундай комиссия ишида қатнашишга ҳозирлигини билдирди.\nЭрдўғон ҳукумати туркиялик диний пешво Фатҳуллоҳ Гуланни 16 июлга ўтар кечаси рўй берган давлат тўнтариши уриниши ортидаги асосий шахс деб эълон қилди.\n1999 йилдан бери Америкада яшаëтган 75 яшар Гулан тўнтариш уринишини қоралади ва унга ҳеч қандай алоқаси йўқлигини билдирди.\nАнқара ҳукумати ҳозирда Гуланни АҚШдан экстрадиция қилишни сўровчи расмий ҳужжатларни Вашингтонга юборишга ҳозирланмоқда.\nАҚШ Давлат котиби Жон Керри бундай сўров юборилган тақдирда унинг кўриб чиқилиши¸ аммо Гуланни экстрадиция қилиш учун унинг айбини тасдиқловчи ўта жиддий далиллар бўлмоғи лозимлигини билдирди.\nДавлат тўнтариши уриниши муваффақиятсиз тугаганидан сўнг Туркия бўйлаб 60 мингдан ошиқ давлат хизматчиси гуланчиликда айбланиб ишдан бўшатилди¸ 6000 дан ошиғи¸ ҳибсга олинди. Улар орасида 100 дан ошиқ генерал¸ минглаб полиция ва адлия ходимлари бор.